Hizkuntza-politiketan eragiteko proposamena adosteko prest utzi du Kontseiluak - leihoa.info\n2021 April 16, Friday 2021 April 16, Friday adminLeioa, Sarrera\nEuskalgintzaren Kontseiluak Ohiko Batzar Nagusia egin du Bilbon, eta urteroko aztergaiez gain, Hizkuntza-Politiketan Eragiteko Adostasun Sozialen dokumentuaren lanketak hartu du bileraren tarterik handiena. Paul Bilbao Kontseiluko idazkari nagusiak adierazi bezala, «Kontseiluaren aginte-organo gorenari zegokion dokumentuaren azken bertsioa berrestea, eta pozik gaude gure bazkideek aho batez onartu dutelako proposamena».\n2020ko abenduan iragarri zuen Kontseiluak Donostian hizkuntza-politiketan eragiteko adostasun sozialak lortzeko dokumentua jorratuko zuela. «Hizkuntza-politiketan adostasun sozial eta politikoak eraikitzeko eta konpromisoak hartzeko ordua heldu dela adierazi genuen abenduan, eta horretarako oinarrizko proposamena jarriko genuela mahai-gainean», adierazi du Bilbaok. Izan ere, orduan, Kontseiluak erantzukizun partekatua oinarri, erakunde, eragile eta norbanakoei atxikimendutik konpromisoetara jauzia emateko deia egin zien, «gizarte kohesioa bermatzeko eta euskararen aldeko oinarri sendoagoa osatzeko», laburbildu du Kontseiluko eledunak.\nOinarrizko proposamen hori abiapuntutzat hartuta, Kontseiluak hainbat mintegi antolatu ditu berau osatzen duten erakundeekin. Horrekin batera, eremu desberdinetako hainbat eragilerekin bilerak egin ditu asmoa eta dokumentua aurkezteko. Bilbaoren hitzetan, «lan interesgarria izan da, eta oro har, eragileek, bazkideek zein kanpokoek begi onez hartu dute hizkuntza-politikek etorkizunean jarraitu beharko luketen norabidetzeak bi ardatz izatea; batetik ezagutzaren unibertsalizazioa, eta bestetik euskararen erabilera erosorako espazioak bermatzea».\nHorrekin batera, Kontseiluak jasotako ekarpenetan ere azpimarra egin nahi izan du: «Eragileek hamarnaka ekarpen egin dizkiote dokumentuari, eta horren ondorioz, hasieran aurkeztu genuen proposamenak adotasunerako baliagarriak izango diren hainbat elementu berri jasotzen ditu».\nBatzarrean izandako bozketa baten irudia I Argazkia: Kontseilua\nEkainaren 19an, lehen mugarria\nBatzar Orokorrak dokumentu berria aho batez onartuta, Kontseiluak berriz ere joko du eragileengana proposamen berria aurkezteko. «Askotariko eragileekin biltzeko asmoa dugu, guztion artean jorratutako proposamenaren ardatzak partekatu eta haiek ere bat egin dezatela eskatzeko. Izan ere, honen guztiaren azken helburua guztion artean hizkuntza-politiketan eragiteko adostasun ahalik eta handienak lortzea izango da», adierazi du Bilbaok.\nHalaber, Kontseiluak aurreratu du ekainaren 19an ekitaldia antolatuko dutela adostasunen lehen argazkia erakusteko.\nBestelako lanketak eta proiektuak\nHizkuntza-Politiketan Eragiteko Adostasun Sozialen dokumentuak Batzar Nagusiaren zatirik handiena hartu duen arren, Kontseiluak 2020an egindako jardunaren balantzea eta 2021eko plana ere izan dute hizpide.\n«Esan gabe doa, 2020a urte berezia izan dela. Halere, Kontseiluak jakin izan du euskararen gaia ere egoera zail honetan kokatzen», esan du Kontseiluko eledunak. Beste hainbat lanketa eta irakurketen artean, «hor ditugu, esaterako, ekainean bazkideekin batera pandemiaren ondorioei aurre egiteko Geroa Euskaratik proposamena, edota, Nafarroako Gobernuari aurkeztutako Nafarroa Euskaratik Suspertu proposamenak».\nHalaber, 2021 urteari begira, beste hainbat proiekturi ekingo dio Kontseiluak: asteazkenean Hendaian publiko egin zuen Hizkuntza Eskubideak Bermatzeko Protokoloaren Udal Garapenaren esperientzia pilotuak, Eusko Jaurlaritzarekin batera antolatuko dituen jardunaldiak, arnasguneen inguruko dinamikak, eremu sozioekonomikoa euskalduntzeko jarduna, nazioarteko eragileekin lankidetzak edota irakurketa politikoak, besteak beste. «Egia da adostasun sozialen lanketa izango dela gure ardatza 2021ean, baina iaz hasitako proiektuek jarraipena izango dute. Urte emankorra izango dela uste dugu», gaineratu du Bilbaok.


Hitza jolas - GARA\nMirri marrau. Zer behar dugu jan gaur? Papa ta txitxi. Non da ene partea? Pareta xilo artean. Ez han, bai han/ Katu buru beltzak jan». Haur txiki-txikiei kantatzen omen zitzaien Erronkarin eta Baxenabarre aldean Azkuek bere «Euskalerriaren Yakintza» lanean jasotzen duenaren arabera. «Martin Bonbil, erregearen sorgin, tipula ta gatz, Martin buru latz, egizak ipurdian hatz», zioten Lapurdin.\nMintzoaren jolasa da, mingainaren dantza. Hizkuntzaren dibertimendua. Hizkuntza hiztunen jolasean sortzen eta garatzen den ekintza intelektuala da, eta jolas hori askatasunean bakarrik goza daiteke. Hizkuntzaren jolasak, beraz, hiztunari gozamena ekartzeaz gain, nolabaiteko mundu magikoetan barneratzeko bidea emanen dio.\nHalako gogoetak eta bestelakoak izan ziren Ahoa Bete Hots ahozkotasun jardunaldietan. Villabonako Mintzola etxean arlo ezberdinetako partaideek alde teorikoan zein praktikoan hizkuntzaren jolasaren garrantzia azpimarratu zuten hizkuntzaren beraren zein hiztunaren garapenean. Alde batean, hizkuntz garapena garaietara egokitzen joaten da, eta, bestaldetik, hiztunaren garapen intelektuala legoke. Juan Krutz Igerabidek aipatu zuen bezala, pentsamendu magikotik pentsamendu zientifikora pasatzeko zubia artea da. Eta jardunaldietan artea bi aldeak elkartzen saiatu zen, kontaketatik, antzerkitik, kantutik eta bertsotik. Herri tradizioak hizkuntzarekin jolastu izan du ez denbora-pasa gisa soilik, baita mundu ikuskera eta pentsamendu bat transmititzeko ere. Ipuin kontaketaren bitartez, Igerabidek aipatu zubi hori zer-nolako zutabeekin eraikitzen ari ote garen hausnartu beharko dugu. Jolastuz, jakina.


kritiken hemeroteka » Ravelen musikaz\n« Bertan goxo | Katilinarenak »\nRavelen musikaz Ibon Egaña / Berria, 2007-02-04\nMarearen erraietan izenburua irakurri eta, ez daki hala behar lukeen, baina melodramarako prestatu da irakurlea (areago izenburua gaztelerara itzulita imajinatu duenean, telenobelarako egoki). Liburua bukatu eta izenburuaren nolakoak batzuetan informaziorik ematen duela otu zaio. Hala irakurri du liburuko azken kapituluan: “Demagun Ravelen musikak gora egin duela, konpas luze horietako batean dagoela, marrubizko oihal bat dela musika-notei eusten dien pentagrama, eta airera askatu duela Iruneren ilea orkestrak isurtzen duen graziaren dohain miragarriak”. Eta, beherago, azken paragrafoan: “Beltza zuri egin da. Ilargia, Eki. Eta musika, dantza”. Melodramaren definizioa bilatu du orduan irakurleak, eta jatorrian musikaz lagunduriko atal sentimental ugari dituen teatro pieza dela irakurri du. Orduan ohartu da Basterretxearen honetan ere musikaz (edo beste hitzez esanda eta literatura idatzira etorriz, hitz hanpatuz, esaldi biribilez) areagotzen dela maiz eszenen sentimentaltasuna, hunkigarritasuna. Eta irakurleari iruditu zaio horrek, berak literaturaz dituen ideien arabera behintzat, iruzurretik baduela zerbait.\nArgumentuak ere, jakina, zerikusirik badu horretan, eta hark ere badu melodramatik, ez gutxi. Gaixo terminala, mutil-lagunak utzi berri duen neska haurduna, hilurren den gizonaren umea sabelean daramana (François Ozon-en Le temps qui reste filma gogora ekarriz), gauetik goizera lagun min egin diren emakume bi… pertsonaiak eta egoerak salatzen dute liburuaren melodramarako joera. Kontrazalean esaten zaigu “kontakizunak narrazio zinematografikoaren usaina” duela, eta teknika narratiboetan bainoago (fragmentazioa, agian?) film mota batean (eszena hunkigarrietan musika ozen jartzen duten horietan) ohikoak diren argumentu, motibo eta egoeretan antzeman du irakurleak eragin hori.\nMelodramak ez du prentsa onik, egia. Baina zergatik hala? Pentsatzen jarrita, klixeetara, egoerak bortxatzera eta hunkitzeko iruzurtxoak egitera jotzen duelako ote den etorri zaio irakurleari. Eta horietarik badela liburuan. Klixeak, adibidez. Ez soilik egoera eta pertsonaiak sortzerakoan, ezpada prosa baliabide zenbaitetan eta baita ideietan ere. Liburuaren indarguneetako bat dira egoera zehatz, muturreko eta gogorretatik abiatuz idazleak proposatzen dituen hausnarketa eta gogoetak (liburuari saiakera kutsua erantsiz sarri), heriotzari buruz (bereziki), gaixoaldiaz, bakardadearen inguruan… bizitzaren alderdi ospelaz, finean. Baina indargune eta erakarle izan daitekeen hori gogaikarri bihurtu zaio hainbatetan irakurleari, ohiko ideietan eta esanahiz ia hustutako esaldietan barrena abiatzen denean, batez ere: “heriotza, beraz, naturala da: jaio garenez, hil egingo gara”, “eritasun sendaezina baita heriotza”, “labarretako loreen ihesa, horra amodioa zer den…”.\nEdonola ere, prosarako dohainik badu Basterretxeak, eta deskribapen eta irudi poetiko ederrak badira liburu honetan (Bartzelonakoak izan zaizkio laket irakurleari), baita ongi dosifikatutako informazioa ere, intriga hari bat mantenduz; baina, erritmoaren aldetik desorekak badirela, eta ahots narratiboetan idazlearena gehiegi gailentzen ote den ere iruditu zaio irakurleari (haien aipu eta gustu literarioak behartuxeak ez ote diren, besteak beste).\nEta hala ere, zenbait unetan astuna egin arren, gustura irakurri ditu irakurleak Marearen erraietan nobelaren hainbat atal. Besteren heriotzak, gaixotasunak, bakardadeak hunkitu egiten gaituelako agian, edo eta hala ere bizitzari alde baikorra (musika) aurkitzen dioten istorioek negar eragiten digutelako, iruzurrak iruzur.


GE Erakundeen hazkundea – GSEF 2018\nHome / Gaiak / GE Erakundeen hazkundea\n3.1. GIZARTE-EKONOMIAKO ERAKUNDEEN NAZIOARTEKO IKUSPEGIA: FINANTZAKETA-BIDEAK, IKUSGARRITASUNA ETA ARAU-ESPARRUA\nEsan daiteke gizarte-ekonomiako erakundeen nazioartekotzearen lehenengo urratsak baizik ez direla eman, halako erakundeen hazkundearen testuinguruan. Oro har eta salbuespenak salbu, gizarte-ekonomiako enpresen tamainak beraien lehiakortasuna oztopatzen du. Gehien-gehienak mikroeteak dira (15 langile batez beste) eta kudeaketa hobeto profesionalizatzeko beharra dute. Gainera, ez dute jardueraren nazioarteko ikuspegirik eta finantzaketa behar izaten dute halako ekimenak zabaldu eta garatzeko.\nBeste alde batetik, eta Europako instituzioek gizarte-ekonomia sustatzeko lanean idatzitako txostenetan argi ikusten denez, oraindik kanpo-ikusgarritasuna falta da, gizarte-ekonomiako erakundeek sortutako inpaktuaz ezjakintasun handia dago, eta estatuetan erakunde horien garapen handiagoa eta hobea ahalbidetzeko arau-esparruak falta dira.\n3.2. GIZARTE-EKONOMIAKO ERAKUNDEEN ARTEKO ALIANTZEN ESPERIENTZIAK\nCIRIECek 2012an Europako Batzorde Ekonomiko eta Sozialarentzat egindako «Gizate-ekonomia Europar Batasunean» txostena erreferentziatzat hartzen badugu, gizarte-ekonomiak bera osatzen duten eragileak ordezkatuko dituzten erakunde sendoak behar ditu, beraien izaera anitza eta orotarikoa dela eta. Izan ere, gizarte-ekonomiako erakunde guztiek partekatzen duten izaera eta interes erkideak kontuan hartuta, ezinbestekoa da halako erakundeak elkarteetan egituratzeko ahaleginak egitea, bai nazioetan, bai nazioartean. Gizarte-ekonomiak proiektatzen duen irudi kolektiboa zenbat eta ikusgarriagoa eta indartsuagoa izan, orduan eta garatzeko eta eraginkortasunez jarduteko aukera gehiago izango dituzte bera osatzen duten talde eta eragileek. Azpigai horretan, gizarte-ekonomiaren jarduerak sendotu eta ikusgarriago egiteko asmoz, erakundeen artean lotu diren aliantzen esperientziak partekatu nahi dira, hala tokian-tokian egindakoak nola arduradun politikoekin elkarlanean egindakoak.\n3.3. FUNTSAK ETA BESTE TRESNA BATZUK SORTZEA, GIZARTE-EKONOMIAKO EKIMENAK SORTZEKO ETA MANTENTZEKO\nMontrealgo Foroan finantzaketari buruzko gaia ere sartu zen, faktore hori funtsezkoa delako gizarte-ekonomiako enpresa berriak sortzeko eta dagoeneko abian direnak handitzeko.\nHartara, Europar Batasuneko Kontseiluak, 2015eko abenduan «Gizarte-ekonomia sustatzea, Europako garapen ekonomikoaren eta sozialaren funtsezko motorra delako» izeneko kontseilua egin ondoren, bilkura horretako ondorioak biltzen zituen txosten bat kaleratu zuen. Agiri horretan, finantzaketa-tresna egokienak aztertzeko eta maila guztietan sustatzeko beharrizana aipatzen zuen, finantza-ekosistema globala ezartzeko eta gizarte-ekonomiako enpresen garapena eta hazkundea ahalbidetzeko. Era berean, gizarte-ekonomiako enpresentzako finantzaketa-aukerei buruzko informazioa helarazteko lana ere aipatu zuen.\n3.4. GIZARTE-EKONOMIAKO ERAKUNDEEN GOBERNANTZA-EREDUEN DEMOKRATIZAZIOA\nGizarte-ekonomiari buruzko Liburu Zuriaren aipamenak hona ekarriz: «Gizarte-ekonomiako erakundeek partaidetzako kudeaketa-ereduan oinarritutako egitura demokratikoa dute eta, ondorioz, gobernantza demokratikoa gizarte-ekonomiaren oinarrietako bat da. “Pertsona bat, boto bat” printzipioaren arabera, erabakiak hartzeko ez da kontuan hartzen kapitalaren jabetza. Horri esker, erakundeko kide guztien inplikazioa sustatzen da eta gizarte-ekonomiako enpresen eta erakundeen independentzia eta autonomia bermatzen da».\nGizarte-ekonomiako erakundeen gobernantza-ereduek dakarten demokratizazio-bidean sakonduz, erakunde horietako pertsonen ahalduntzearen aldeko apustua egiten da: prestakuntza, informazioa, gardentasuna, trebeziak eta konpetentziak indartzea… Azken buruan, gizarte-ekonomiako adierazpideen gobernantza-ereduen inguruko esperientziak eta proposamenak partekatzea da asmoa.\n3.5. ERAKUNDEEN GIZARTE-BALIOAREN MONETIZAZIOA. INTERES-TALDEETAN OINARRITUTAKO IKUSPEGIA\n«Gizarte-ekonomiako enpresek aberastasuna sortzeko gaitasun handia dute, baina ez soilik kapital finantzarioa aintzat hartuta; izan ere, eta batez ere, kapital sozialaren arabera neurtzen da». Horixe dio Social Economy Europek egindako Liburu Zuriak, eta horregatik nahi du Europako Batzordeak gizarte-enpresen inpaktua neurtzea, neurketa horrek inbertsioa eta finantzabideak erraztuko dituelakoan.\nDena dela, Europako erakundeen nahi horrek dakarkien aldeko bultzada aprobetxatzeaz gain, gizarte-ekonomiak bere bidea egiten jarraitu behar du eta beren balio soziala planteamendu inklusibo batetik neurtu; alegia, euren interes-taldeak kontuan hartuz. Izan ere, gizarte-ekonomiak elkarrekintzaren bidez sortzen duen harremanetik eta inpaktutik abiatuta, lan-eremu interesgarri bat sortzen da, bera osatzen duten erakundeen balio soziala monetizatzeko eta, ildo horretan, jardueren inpaktu sozialaren neurketa kuantitatibora ere iristeko.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Sistema elektrikoak, pneumatikoak eta hidraulikoak (Modulua)" topic_facet:"Lanbide Heziketa" topic_facet:"Mantentze-lan elektromekanikoa (Heziketa Zikloa). Erdi maila" author_facet:"Elhuyar Hizkuntza Zerbitzuak"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Sistema elektrikoak, pneumatikoak eta hidraulikoak (Modulua) Proposatutako gaia: Lanbide Heziketa Proposatutako gaia: Mantentze-lan elektromekanikoa (Heziketa Zikloa). Erdi maila Egilea: Elhuyar Hizkuntza Zerbitzuak\nAutomatizazioa eta robotika industriala (Heziketa Zikloa). Goi maila 4 Elektrizitatea eta Elektronika (Lanbide Arloa) 4 Fabrikazio Mekanikoa (Lanbide Arloa) 4 Fabrikazio Mekanikoko Sistema Automatikoen Programazioa (Modulua) 4 Instalazioa eta mantenimendua (Lanbide Arloa) Lanbide Heziketa Gehiago ... Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 4 Sistema automatizatuak (Modulua) Sistema elektrikoak, pneumatikoak eta hidraulikoak (Modulua) 3 Fabrikazio mekanikoko produkzioaren programazioa (Heziketa Zikloa). Goi maila 3 Mekatronika Industriala (Heziketa Zikloa). Goi maila 3 Muntaia- eta mantentze-lan elektriko/elektronikoak (Modulua) 3 Sistema mekatronikoen irudikapen grafikoa (Modulua) 2 Automatismo Elektrikoak, Pneumatikoak eta Hidraulikoak (Modulua) 1 Elektrizitatea eta automatismo elektrikoak (Modulua) 1 Fabrikazio Mekanikoko Produkzioaren Programazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Linea automatizatuen muntaia- eta mantentze-lanak (Modulua) Guztiak ikusi ... gutxiago ...


Ez gara guztiz askeak • ZUZEU\nAskeak bagaren edo ez, ikuspuntu desberdinetatik ikus dezakegu: askatasun fisikoa, askatasun morala, askatasun ekonomikoa. Niretzat, askatasuna pertsona guztiek duten eskubide bat da. Baina, benetan askeak al gara?\nFilosofo batzuek esaten zuten determinatuta gaudela; hau da, askatasunez bizitzeko aukera ukatuta dugula. Determinismoa, ekintza eta erabaki guztiak kausa-printzipioaz eragindakoak direla baieztatzen duen teoria da. Horrela, dena kausa-efektu kate batez gertatzen da, erabakimen askea eta zoria ukatuz. Duela egun batzuk klasean eztabaidatu genuen ea batxilergoak karrera bat egitera determinatzen bagintu edo ez. Ni esaten nuen baietz, determinatuta gaudela zeren eta gizarte zientzietako batxilergoa egiten badut (nire kasuan), unibertsitatera sartzerako orduan ezin izango dut, adibidez, medikuntza, erizaintza eta fisioterapia ikasketak aukeratu zientzietako batxilergoa egin ez dudalako.\nBarneko askatasuna guk geuk nahi ditugun gauzei buruz erabakiak hartzeko eskubidea da, “nahimenaren askatasuna” izenarekin ere ezagutua. Norberaren kontuak aukeratzeko guztiz askeak gara, gure bizitzaren jabeak gu geu garelako eta egoera hartan gure onerako edo txarrerako diren gauzak baino ez ditugulako aukeratzen. Nire ustez, barne askatasuna ez da iruditzen duen bezain erraza. Agian pertsona bati “arraroa” den arropa mota bat gustatzen zaio, baina besteek modan dagoena gustuko dute. Pertsona horrek, seguruenik, ez du bere gustuko arropa jantziko, eta modan dagoena janzten hasiko da “desberdina” ez izateko. Horrela, besteek ez dute ezer komentatuko bere arropari buruz. Benetan libreak al gara aukera desberdinen aurrean erabakitzen dugunean ala arrazoi desberdinek behartzen gaituzte, horietaz ez ohartu arren?\nBestalde, askatasun fisikoa mugitzeko askatasuna da. Helbidea aukeratzeko edo herriz aldatzeko eskubideak askatasun mota honen barnekoak kontsidera daitezke. Egia da munduko leku askotan ez daukatela hemen dugun askatasun maila. XXI. mendean hori ez da bidezkoa, denok eskubide berdinak eduki behar genituzke. Guk ezin gara kexatu, jaio eta bizi garen tokian askatasun handia dugulako beste herrialde batzuekin alderatuta. Hemen, nahi dudanean edozein tokira joan naiteke, nahi dudan moduan jantzi ahal naiz eta nahi dudan musika entzun dezaket, baina munduko beste leku batean ezin dute guk hartzen ditugun erabaki batzuk hartu, ez direlako gu bezain “askeak”.\nUste dut aurreko argudioekin argi geratu dela nire iritzia gai honi buruz: ez garela guztiz askeak, bakarrik pixka bat. Askatasun absolutua ez da existitzen, eta ez da inoiz existituko, beti legeen edo arauen menpe egongo garelako nahitaez. Bakarrik dago leku bat non nahi dugun bezain askeak izan ahal garen: gure irudimena.\nZure ustez… benetan askeak al gara?\nAskatasuna, askeak, determinismoa, filosofia, XXI. mendea


Ryan Bailie eta Ashleigh Gentle australiarrek irabazi dute Lekeitioko 25. Triatloi Esprinta\nEka 17, 2017\tNork:\tAsier Alkorta\t-\nGizonezkoen artean Bailie izan da lehena helmugaratzen (00:59:45), eta Gentle emakumezkoetan (01:05:52). Bailierentzako ez da Lekitioko triatloia irabazten duen lehen aldia; 2014an eta 2013an ere irabazi zuen. Bi garaile nagusiak australiarrak izan dira, baina ez dira podiuma egin duten australiar bakarrak izan. Izan ere, emakumezkoetan bigarren eta hirugarren postua Tamsyn Moana-Veake-k (01:08:55) eta Renee Tomlin-ek (01:10:18) lortu dute, hurrenez hurren; biak ala biak australiarrak. Gizonezkoetan, bigarren Kenjy Nenner-ek (01:00:18) eta hirugarren Martin Idalgo Muller Valenzuelak egin dute (01:02:49).\nLekeitiarren artean, kategoria absolutuan Mireia Arrillaga (01:13:51–sailkapen orokorrean 8. postua) eta Haritz Garate (01:04:00 – sailkapen orokorrean 6. postua) izan dira lehenak helmugaratzen. Bestetik, Asier Astigarraga Olaizola eta Arantza Burgoa Agirregomezkorta Ondarroako Koaxi taldeko kideek ere sariak eskuratu dituzte. Astigarragak beteranoen lehenengo mailan hirugarren postua lortu du, eta Burgoak beteranoen bigarren mailan lehen postua lortu du.\nTaldekako sailkapenean ere Garraitzek bigarren postua eskuratu du, bai mutiletan (Haritz Garate, Ander Ugarteburu eta Paul Goitia) eta baita nesketan ere (Mireia Arrillaga, Naia Ozkorta eta Paula Estefani Castro).\nOro har, aurtengo triatloiak berezitasunik ere eduki du. Izan ere, 25 urtez triatloia antolatzen ibili diren Garraitz kirol taldeko Luis Aretxabaleta eta haren emazte Josune Astoreka ere omendu dituzte; Garraitzeko kide bakoitzak larrosa bana eman die.\nIgor Ruiz Baez (01:09:40)\nJulen Zamora Jauregi (01:12:04) – GARRAITZ KIROL TALDEA (Lekeitio)\nXabier Urretxua Arrizabalaga (01:12:50)\nZuriñe de la Fuente Maza (01:23:45)\nBesaide Astobiza Sanchez (01:24:54)\nAiala Garro Barturen (01:29:29)\nLuke Burns (01:03:14)\nPaul Goitia Markuerkiaga (01:10:25) – GARRAITZ KIROL TALDEA (Lekeitio)\nIban Azarola Gordo (01:10:50)\n23 URTEZ AZPIKOAK (gizonezkoak):\nLuke Willian (01:02:17)\nAnder Garcia Rendo (01:03:20)\nUrko Herran Aguilar (01:03:48)\n23 URTEZ AZPIKOAK (emakumezkoak):\nIrene Loizate Sarrionandia (01:15:10)\nIrati Mendia Garcia (01:19:11)\nJaione Agirre Gernika (01:30:07)\nBETERANOAK 1 (gizonezkoak):\nAitor Tejeria Aizpurua (01:06:26)\nUnai Gaztañares Araiztegi (01:06:56)\nAsier Astigarraga Olaizola (01:07:17) – KOAXI (Ondarroa)\nBETERANOAK 1 (emakumezkoak):\nEstefania Gomez Villanueva (01:14:34)\nJone Aizpurua Zuazu (01:18:56)\nAmaia Ostolaza Antelo (01:19:43)\nBETERANOAK 2 (emakumezkoak):\nArantza Burgoa Agirregomezkorta (01:22:44) – KOAXI (Ondarroa)\nMaria Lurdes Agirre Azpeitia (01:38:41)\nSAILKAPEN GUZTIA IKUSGAI, HEMEN\nIkasle mexikarrak Lea-Artibaira etorri di ...\nNork: Eider Mugartegi - Urr 11, 2018\n‘Pinotxo’ antzerki musikala es ...\nItsasoan ontzi asko badabil ere, arrain ...


"Herriko mural guztiak ezabatu nahi dituztela esan digu alkateak"\n2018ko urriaren 19a, ostirala | Ordua Euskal Herrian 22:43:06\nKaleari ezarritako mugen eta debekuen gaia pil-pilean dago Euskal Herriko hainbat herritan. Horietako bat da Lekeitio. Emakumeen gorputzaren gaineko presioa salatzeko talde feministak hondartzan egindako murala ezabatu izanak piztu du polemika. Potxuak Martxan eta Kalia Danona Da taldeetako kide Jone Larrauri Frailerekin hitz egin dugu.\nUdalak ezabatu zuen mural berdina berriz margotu dute aste honetan hondartzako paretan.\nDuela urtebete margotu zenuten murala aurreko udal gobernuaren baimenarekin, baina egungo alkate Koldo Goitiak ezabatzeko agindu zuen. Arrazoirik eman al dizuete?\nPotxuak Martxan talde feministak udaleko Berdintasun Foroan parte hartzen zuenez, murala zentsuratu ostean berdintasun zinegotziarekin eta alkatearekin bilera egin genuen. Egia esan, ez ziguten arrazoi handirik eman. Arrazoi paisajistikoak, estetikoak aipatu zituzten.\nHalere, beren asmoa oso argia da. Aurrez aurreko bilera horretan Lekeitioko mural denak ezabatu nahi dituztela adierazi zigun, baina horretarako behar beste dirurik ez dagoenez, oraingoz gurea ezabatu dute. Beste bat izan liteke baina, gurea izan da lehena zentsuratzen. Ez zaie muralaren mezua gustatu, antza.\nHorren ostean, Berdintasun Foroa uztea erabaki genuen. Aste honetan bertan murala berriz ere margotu dugu.\nErantzun gisa uztailaren 26an “Kalia Danona da” ekimenaren lehen bilera deitu zenuten. Zergatik?\nZentsuraren atzean bi arrazoi ikusten ditugu. Batetik, muralaren edukia bera. Emakumearen gorputzarekin eta loditasunarekin lotutako mezua desagerrarazi nahi izan dute. Eta bestetik, zentsura. Duela urtebete EAJ udal gobernuan sartu zen eta ordutik eurek deitzen duten “garbiketa prozesua” martxan jarrita dago.\nBeraz, argi dugu mural horren ezabaketa ez dela talde feministari bakarrik dagokion kontua, harago doa eta, herritar eta eragile orori dagokionez, erabaki genuen bilera zabal hori antolatzea, herri mailan horri erantzun zabala emateko.\nKalia Danona Da ekimenaren lehen bilera\nZer moduzko harrera izan zuen lehen bilerak?\nOna. 22 lagun batu ginen, herri mugimenduetako kideak eta maila pertsonalean gerturatutako lagunak.\nBileran argi geratu zen herrian kezka hori bizirik dagoela. Beraz, ez zen bilera puntual bat izan, datorren abuztuaren bian berriz elkartuko gara ekimenari forma ematen jarraitzeko.\nZumaian ere izen bereko ekimen bat dago.\nBai, badakigu hor eta beste zenbait herritan gaia pil-pilean dagoela. “Kalea guztiona da” leloa oso egokia iruditzen zaigu. Kontu originalak egiten ari dira eta, arazo bera denez, esperientzia eta ideiak elkar-trukatzea interesgarria da.\nArrasaten, Zumaian, Donostian, Azkoitian, Soraluzen, Lekeition… espazio publikoari ezarritako debekuak ugaritzen ari direla dirudi.\nBai, kontu hauetan kasualitateak ez dira gertatzen. EAJ alderdiaren erabaki bat dela ematen du, goitik datorren agindu politiko bat. Lekeitioko udalbatza batean alkateak zentzu horretan hitz egin zuen.\nKanal hauetan artxibatua: Espazio publikoaren erabilera | EAJ | Adierazpen askatasuna | Lekeitio | Kaleko artea


Gabonetako ordainketa txartelarekin atzeratzea | Consumer\nGabonetako ordainketa txartelarekin atzeratzea\nKreditu txartelarekin ordaintzea jai hauen gastuei aurre egiteko irtenbide bat izan daiteke, baina horien erabilerak zorpetzea handitzea dakar eta kontrol handia eskatzen du\narabera: Asteazkena, 2014ko azaroaren 26a\nIrudia: Nimalan Tharmalingam\nBadatoz Gabonak, familia-erosketak, opariak eta, azken batean, hainbat gastu, edozein familiaren aurrekontua kolokan jar dezaketenak. Urteko sasoietako bat da kreditu-txartela errazago “botatzen” dela. Abantailekin, baina baita arriskuak ere. Kasu askotan, gastuei aurre egiteko beste irtenbiderik ez dago, baina komeni da zorpetzea handitzea. Beraz, ondoren adierazten den bezala, zuhurtziaz eta kontrolaz erabili behar da, hurrengo urtean gastu-maila ez handitzeko.\nOrdainketa geroratzeko txartelak\nGabonetako erosketen beharretara hobekien egokitzen den modalitateetako bat kreditu txartelak dira, gastuak geroratu eta, ongintzarik handieneko kasuetan, interesik ez dutenak. Festa horietan egiten diren ordainketak hainbat hilabetetan luza daitezke, baina beharrezkoa da ahalik eta interes gutxien sortzen duten “plastikoak” detektatzea edo eredu oldarkorrenak, dendetan egindako erosketetan hobari garrantzitsuak dituztenak (% 5 inguru).\nEskaintza zabala eta anitza dago, hileroko gerorapena eskaintzen duten txarteletatik deskontuak eskaintzen dituzten beste batzuetara arte\nAldagai horietatik abiatuta, txartelen eskaintza zabal eta plurala irekitzen da, eta hilero geroratzeko aukera ematen dute (interesik gabeko hiru hilabete arte), baita dendetan deskontuak eskaintzen dituzten beste batzuk ere. Horien artean, Euskadiko Kutxak Visa Gold txartela proposatzen die bezeroei, kreditu-txartel bat, erosketak finantzatzeko aukera ematen duena eta 6.000 eurorainoko berehalako kreditu-linea duena, tramiterik eta paperik gabe, titularrek behar dutenean. Hileko interes-tasa% 1ekoa da.\nKutxabankek, berriz, Visa Extra txartela du kasu hauetarako. Txartel horrek interesik gabeko erosketak berandutzeko balio du, gehienez ere 12 hilabetez, betiere gastuak 300 eurotik gorakoak badira. Banakako gerorapen-eragiketa horiek batzorde bat izango dute beren kudeaketagatik, eta haren zenbatekoa aldatu egingo da haren aldiaren arabera, urteko interesen% 2,02tik% 21,42ra bitartean.\nOrdainketa Erraza txartela Bankia aukeraren alternatiba da, eta aukera ematen du erosketak hiru hilabetez atzeratu ahal izateko, interesik gabe, komisioak kobratzen badira ere: bederatzi euro kudeaketa-gastuengatik. Txartelari alta ematea doakoa da. Egoera hori mantentze-lanen urteko kuotara zabaltzen da, baldin eta erakundearekin beste txartelik badago edo txartelarekin gutxienez erosketa bat egiten bada urtean.\nBanco Sabadell-ek antzeko beste sistema bat garatu du bere Sin Txartelaren bidez, erosketa guztiak hiru hilabetetan ordaintzeko aukera ematen baitu. Doakoa da beti, alta-kuotarik eta berritze-kuotarik gabe. Egiten diren erosketa guztiak, 50 eta 3.000 euro artekoak, automatikoki ordainduko dira hiru hilekotan eta interesik gabe, nahiz eta hilean 2,50 euroko komisioa aplikatuko den egindako erosketa bakoitzeko kudeaketa gastuengatik.\nUnicajak Flexio Compra sistema eskaintzen die bere txartelei, sistemari atxikitako saltokietako ohiko erosketetan berehalako finantzazioa lortzeko aukera izan dezaten, eta, horri esker, promozio-eskaintza batzuen onuradun izan daitezen. Hala, titularrek 12 hilabetera arte atzeratu ahal izango dute erosketen ordainketa, finantziazio-aukera ugarirekin, batzuk kosturik gabe.\nMerkataritza-aldagai horietan bertan, isantaderak kreditu-kita, igorpen-komisiorik gabeko kreditu-plastikoa eta berrikuntza proposatzen ditu gastuei aurre egiteko ordainketa-modu desberdinen artean hautatzeko. Beste estrategia bat Banco Santanderrekoa da, Plus txartelaren bidez. Txartel horrek% 5eko deskontua sortzen du egiten diren erosketa guztietan, edozein dela ere merkataritza eta zenbatekoa. Gainera, titularrak nahi duen kopurua ordaintzeko aukera ematen du, ezarritako saldoaren %3 eta %50 bitartean.\nBankuak, bestalde, Visa Classic eskaintzen du, harpidedunek hileko kreditu-muga izan dezaten erosketak egiteko, eta hurrengo hilaren hasieran ordainduko dute, inolako kosturik gabe. Lehen urtean kuota doan izango da, eta, ondoren, urtean 30 euro ordainduko dira.\nNola saihestu zorpetze handiagoa\nArriskuak izan arren, erabiltzaile askok “txartelari tira egingo diote” jai hauetan. Aholku erraz batzuk kontuan hartzen badituzte, erabileraren arriskuak murriztu ahal izango dituzte:\nGastuen kontrol zorrotz baten pean erabili beti, uneoro gure mugimenduen berri izateko.\nTxartelen erabileraren benetako kostua ezagutzea eta bere gain hartzea: interesak, komisioak, zigorrak…\nEgoera jakin batzuetan bakarrik ez erabiltzea eta haietara jotzea.\nEz erabili interes handiegirik sortzen duten txartelak, %20 ingurukoak.\ndiru kreditu txartel zorpetze


Madagaskar, banilla-esentzia | Consumer\nArroza uharteko oinarrizko osagaietako bat da, eta banilla plater tradizional askoren funtsa da.\nMadagaskarreko Errepublika Indiako Ozeanoan dagoen artxipelagoa da, Mozambikeko kostaldearen parean. Uharte-multzo batek osatzen du herrialdea; Madagaskar uhartea da garrantzitsuena eta munduko handienetakoa. Erdialdeko goi-ordoki zabal bat, jatorri bolkanikokoa, itsasertzeko lautadetan dago, oihan tropikalek estaltzen dituzte ekialdean eta sabanek mendebaldean.\nParke nazionalez eta erreserba naturalez beteta dago uhartea. Fauna deigarriena ikus daiteke, besteak beste, kameleoiz, lertxunez edo dortokaz osatua. Uhartearen ekialdea oso euritsua da, eta gainerakoak klima tropikal lehorra du.\nArroza, oinarrizko elikagaia\nMalgaxeko sukaldaritzak, ohiko isleña sukaldaritzak bezala, sinpletasuna du ezaugarri, eta arroza da bere plateren oinarrizko osagaia. Zereal hori era guztietako elikagaiekin kontsumitzen da, adibidez, errabitotoarekin. Arroz-plater honekin batera mandioka-orri birrinduak, haragi-zatiak -cebú edo cerdoa- eta, batzuetan, koko-esnearekin nahasita.\nLekaleak ere asko kontsumitzen dira uharte handi horretan, eta, oro har, saltsa minekin batera egoten dira. Adibidez, akharda, oliotan beratutako lekaleak, ozpina eta curry saltsa.\nAbeltzaintza jarduera garrantzitsua da Madagaskarren. Malgaxeko ohiko haragi-platera romazava da, barazki-salda beita haragiarekin. Beste plater batzuk ere badaude: kitoza, xafla oso meheetan ebakitako haragia, ketua edo eguzkitan lehortua, erreta jaten dena, edo oilaskoa koko-esnearekin arrozarekin. Artisau-erako foie-grasa da haragi-produktu preziatuenetako bat.\nMadagascar mundu mailako esportatzaile nagusietako bat da, kalitate goreneko bainetan banilla ekoizten duena. Lurrinaren zein zaporearen kalitatea ez da lehiakidea munduan. Beraz, plater gehienetan erabiltzen den gozagarria da. Hona hemen adibide batzuk: usakumea ahate-gibelarekin eta banillarekin, haragia banilla-usainarekin edo almendra-masa krokantearekin eta banilla-izozkia.\nFianarantsoako eskualdea ezaguna da uhartean kalitatezko ardoagatik. Rona eta ranovola ere, arroz hartzituaren likorea, edari gozoak dira, eta ezin dira dastatzeari utzi.\narroz banilla esentzia isla-eu Madagascar-eu


Industriako prezioak %1,0 igo dira 2006ko apirilean\nINDUSTRIAKO PREZIOEN INDIZEA (IPRI), 2006KO APIRILA\nIndustriako prezioen urte arteko igoera (2005eko apiriletik 2006ko apirilera) %4,6koa izan da.\nEUSTATen datuen arabera, Euskal Autonomia Erkidegoko industriako prezioak %1,0 igo dira 2006ko apirilean. Datu horien arabera, gainera, azken hamabi hilabeteetako industriako prezioen aldaketa jaso duen apirileko urte arteko tasak %4,6ko hazkundea izan du. Industriako prezioak %3,2 gehitu dira 2006ko lehenengo hiruhilekoan, 2005eko abenduaren aldean.\nSektore-azterketa xehekatuenak erakutsi bezala 2006ko apirilean, eta aurreko hilabetearen aldean, hauexek izan dira inflazio handiena izan duten adarrak: “petrolioaren birfinketa” (%4,9), “metalurgia eta gai metalikoak” (%1,2), “papera, edizioa eta arte grafikoak” (%1,0), “larruaren eta oinetakoen industria” (%0,8) eta “mineral metalikoak eta ez metalikoak” (%0,7). Aitzitik, hurrengo sektoreetan prezioak jaitsi egin dira: “material elektrikoa” (%-0,3), “kautxua eta plastikoa” (%-0,2), “energia elektrikoa, gasa eta ura” (%-0,1), “zuraren industria” (%-0,1) eta “ehungintza eta joskintza” (%-0,1).\n2005eko apiriletik 2006ko apirilera arteko aldian, prezioen hazkunderik handienak ondoko adarretan eman ziren: “energia elektrikoa, gasa eta ura” (%21,0), “petrolioaren birfinketa” (%19,8), “papera, edizioa eta arte grafikoak” (%4,0), “metalurgia eta gai metalikoak” (%3,7), “elikaduraren industria” (%3,2) eta “larruaren eta oinetakoen industria” (%3,1). Baina prezioen beherapenak edo hazkunde txikiagoak izan dituzte ondoko sektoreek: ”garraio-materiala” (%-2,6), “material elektrikoa” (%0,1), “zuraren industria” (%0,6), “mineral metalikoak eta ez-metalikoak” (%1,0) eta “beste manufaktura batzuk” (%1,0).\nXede ekonomikoaren araberako ondasunen sailkapenari jarraituz, sektore garrantzitsuenen prezioek apirilean izan duten bilakaerak gorako joera izan du, aurreko hilabetearen aldean; salbuespen bakarra ekipamenduko ondasunak izan dira, aurreko hilabeteko kopuru bera izan dute eta (%0,0). Energiaren prezioak %3,4 igo dira, tarteko ondasunenak %0,9 eta kontsumo-ondasunenak %0,3; azken igoera hau, hain zuzen, kontsumo-ondasun ez iraunkorren (%0,4) eta kontsumo-ondasun iraunkorren (%0,1) gehikuntzaren ondorioz eman da.\nOndasun talde garrantzitsu hauen prezioen bilakaerek urtetik urtera gero eta ezberdintasun nabarmenagoak izan dituzte, baina guztiak positiboak. Energiaren prezioak %20,1 igo dira, tarteko ondasunenak %3,2, ekipamenduko ondasunenak %0,4 eta kontsumo-ondasunenak %2,3. Azken hauen artean, %3,2 igo dira kontsumo-ondasun ez iraunkorren prezioak eta %0,6 kontsumo-ondasun iraunkorren prezioak.


2018ko Aurrekontu Lege Proiektuaren Aurkezpena: Ogasuna eta Ekonomia - Ogasun eta Ekonomia Saila - Eusko Jaurlaritza - Euskadi.eus\nAZPIAZUK ADIERAZI DU GOBERNUA EZ DELA ONGIZATEA HIPOTEKATUKO DUTEN ABENTURA EKONOMIKOETAN SARTUKO\nPedro Azpiazu Ogasun eta Ekonomia sailburua izan da lehena EAEko 2019ko Aurrekontu Orokorren Lege-proiektuari buruz hitz egiteko agerraldi parlamentarioen txandan parte hartzen. Sailburuak adierazi die Gobernuko taldeei ez dela herritarren ongizatea hipotekatuko duten eutsi ezinezko abentura ekonomikoetan sartuko. “Akordioa bilatuko dugu negoziatzeko benetako borondatea duenarekin eta gizarte-hobekuntzak zein arloetako politika zentzuzkoak itundu nahi dituenarekin”, adierazi du.\nBere agerraldian, oposizioko alderdiei gogora ekarri die herritarrentzako aurrekontu positibo batzuen inguruko ahalik eta akordiorik zabalena lortzeko erantzukizuna dutela. Horrez gain, aurrekontu horiek aurrera ateratzeko bideragarritasun politikoa sortzeko konpromisoa hartu du, aldaketa batzuk egitea onargarria baita, baina ez guztiz kontrako beste proposamen bat. “Errealitateaz jabetu behar dugu, konplexutasun sozial eta ekonomikoaz, eta funtzionamendu instituzional eta normatiboaren esparruaz”, ondorioztatu du.\nAgerraldian, Ogasun eta Ekonomia Sailaren kontu-sailei buruzko informazioa eman da; izan ere, 52,6 milioi euroko aurrekontua izango du datorren urterako. 2018arekin alderatuta, 1.828.000 eurokoa da igoera, hau da, %3,6koa.\nOgasun eta Ekonomia Sailaren gastua egiturazkoa da nagusiki. Langileen arloko gastuak, lehena sailkapen ekonomikoan, 602.600 euroko igoera izango du, ordainsarien %2,25eko igoeraren ondorioz eta beste aldaketa batzuengatik, besteak beste, Gizarte Segurantzako kotizazio-oinarrien gorakadarengatik eta langileen antzinatasunarengatik. Funtzionamendu-gastuak 2018koen antzera mantenduko dira, %1eko igoera izango baitute.\nTransferentziei eta diru-laguntzei dagokienez, milioi bat euro baino pixka bat gehiagokoa izango da igoera, Eustati eta Lehiaren Euskal Agintaritzari 2018an baino ekarpen handiagoak egitearen ondorioz, 887.800 euro gehiagokoa eta 213.000 euro gehiagokoa, hurrenez hurren.\nOgasun eta Ekonomia Sailari atxikitako erakundeak:\nEuskal Estatistika Erakundea, EUSTAT: 13.400.000 euro.\nLehiaren Euskal Agintaritza: 1.433.000 euro.\nFinantzen Euskal Institutua: 12.000.000 euroko ustiapen-aurrekontua eta 146.000.000 euroko kapital-aurrekontua, ekoizpen-ehunari, zentro teknologikoei, ETE berritzaileei eta kapitalizazio ertaineko enpresei laguntzeko programak kudeatzeko.\nVitoria-Gasteiz, 2018ko azaroaren 6a


27 « ekaina « 2017 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 27 ekaina 2017 17:00\nForo de Innovación Educativa ekitaldiari hasiera ematea\nParte hartzaileak. Lehen alkateorde Peio Lopez de Munain\nEguna. Asteazkena, ekainak 28\nPrentsaurrekoa. IGIko udako agenda aurkeztea\nParte hartzaileak. Ingurumenaren eta Espazio Publikoaren zinegotzi eta IGIko presidente Iñaki Prusilla; eta Atariako koordinatzaile Gorka Belamendia\nErakunde-adierazpena irakurtzea LGTBI Harrotasunaren Nazioarteko Egunean\nParte hartzaileak. Udal taldeko ordezkariak\nHarrera ekitaldia CEA de Control Inteligente izeneko sinposioko parte hartzaileei\nUdalak harrera egingo die CEA de Control Inteligente izeneko sinposioko parte hartzaileei.\nOstiralean bukatuko da enpresak sortzeko laguntzak eskatzeko epea\nOstiralean, ekainak 30, bukatuko da enpresak sortzeko laguntza ekonomikoak emateko aurtengo deialdira eskabideak aurkezteko epea, hilaren hasieran ireki zena. Gasteizko udalerrian kokatuta dauden enpresa txiki sortu berriei zuzenduta daude laguntzak, Ekonomia Jardueren gaineko Zergan 2016ko uztailaren 1.az geroztik alta emanak direlarik. Enpresa eratzeko nahiz martxan jartzeko gastuei aurre egiteko izango dira diru-laguntzak, baita aktibo finko berriko elementuetan egindako inbertsioei aurre egiteko ere.\nGuztira, 100.000 euroko diru-kopurua du deialdiak, nahiz eta handitzerik izango den eskabide guztiei horrekin erantzutea ezinezko gertatuz gero. Diruz lagundu daitekeen gutxienez 5.000 euroko inbertsioa egina izan beharko dute aurkezten diren proiektuek, eta Udalaren laguntzak gehienez ere inbertsioaren % 40 hartuko du, onuradun bakoitzeko eta urteko 8.000 euroko mugarekin.\n“Ekintzaileen 28 proiektu berrik ikusi zuten argia iaz, laguntza-deialdi honi esker. Hainbat esparrutan lanpostuak sortu eta jarduera sustatzea ahalbidetu zuen horrek. Enpresak sortzeko laguntzen bitartez, hainbat alderdi bultzatzen ari gara, hala nola berrikuntza, proiektu bat planteatzen diguten lantaldeen kualifikazioaren hobekuntza edo ekimen bakoitzak gizartearekin eta ingurumenarekin duen konpromiso-maila. Horrela, kalitateko enpleguaren alde egiten dugun apustuarekin batera, enpresa-ehun dinamiko eta lehiakor bati laguntza ematen diogu”, adierazi du Enpleguaren eta Garapen Ekonomiko Iraunkorraren zinegotzi Nerea Melgosak.\nEskabideak aurkezteko epea bukatu ondoren, gehienez sei hilabeteko epea izango da laguntza eman edo ukatzen diren ebazteko.\nInformazio gehiago: Enpresak sortzeko laguntzak\nUdalak aurrera jarraitzen du Gasteizko LGTBI errealitatearen diagnostikoa egiten\nKategoriak: Prentsa oharrak — Komunikazio Zerbitzua / Servicio de Comunicación — 12:45\nLGTBI Harrotasunaren Nazioarteko Eguna dela eta, udal taldeek adierazpen bat irakurriko dute bihar, eta argiztatu egingo dira udaletxeko eta Arkupeetako fatxadak.\nAldiro udalean biltzen den Berdintasunerako Mahaiak gaur jakinarazi duenez, udalak aurrera jarraitzen du Gasteizko LGTBI taldearen errealitatearen diagnostikoa egiten. Ikerlan honek LGTB taldeak hainbat arlotan –espazio publiko, hezkuntza, lan, osasun eta aisian– bizi duen egoera ezagutu nahi du ikuspegi feminista eta intersekzional batetik. Hartara, hobeto ezagutu nahi da talde honek pairatzen duen bazterkeria, balizko esku hartze ildoei ekiteko. Proiektu hau beste zenbait proiekturekin lotuta dago, hala nola Emakumeen Etxearekin, IV. Berdintasun Planarekin eta indarkeria matxista prebenitzeko estrategiarekin.\nUdaleko Berdintasun Zerbitzua Gasteizko LGTBI taldekoen egoeraren diagnostikoa egiten hasi da, berdintasun arloko politika publikoek “sexu eta genero aniztasuna, sexualitateak eta desio anitzak ikusarazten eta LGTBI taldekoen kontrako diskriminazioari, estigmazioari eta indarkeriari aurre egiten lagun dezaten” adierazi du Berdintasunerako zinegotzi Jaione Aguirrek.\nIkerlan honek LGTBI pertsonen egoera azalduko du ahalik eta fidelen. Ikerlan horren ondorioetatik aterako dira lehentasuneko lan-esparruak eta jarduera-ildoak, eta egun prestatzen ari den Berdintasunerako IV. planean sartuko dira. Orobat, diagnostiko honekin erantzun egiten zaio indarkeria matxistaren kontrako “Feministok Prest! 11 eraso 12 erantzun” manifestaldia zela eta Mugimendu feministak 2016ko martxoan udalbatzari egindako proposamenetako bati.\nEkainean diagnostikoaren proiektua eta metodologia aurkeztu zaizkie talde feminista eta LGTBI kolektiboari, horien artean, TransBolloMarika Sarea, Errota Zaharra, Eoncult, Bizirik, Gure Soroa eta Arabako emakumeen asanblada. Ikerketaren ardatz izango den esparru politiko eta teknikoa eskaintzeaz gain, elkarren artean prestatu zen informazioa biltzeko lanabesetako bat izango den galdetegia. Proiektuak 6 hilabete irautea aurreikusi da, abiatzen denetik kontatuta.\nBihar, LGTBI Harrotasunaren Nazioarteko Egunean, erakunde adierazpena irakurriko dute udaleko talde politikoek. Era berean, ortzadarraren koloreekin argiztatuko dira udaletxeko fatxada eta Arkupeetako eraikina.\nIradier Arenan pilota eta zirku jarduerak, umeentzako ikuskizuna eta bigantxak ere izango dira Andre Maria Zuriaren jaietan\nKategoriak: Prentsa oharrak — Komunikazio Zerbitzua / Servicio de Comunicación — 12:44\n20170627 Dossier Actividades Iradier Arena Fiestas de la B…\nIradier Arena erabilera askotarako eraikinean Andre Maria Zuriaren jaietan bederatzi jarduera kultural, ludiko eta aisialdikoak egingo dira, horien artean, pilota, zirkua, haurrentzako ikuskizuna eta bigantxak azpimarratzen dira. Halaxe aurkeztu du gaur programa prentsaurrekoan Kultura, Hezkuntza eta Kiroleko zinegotzi Estíbaliz Cantok.\n“Polemika artifizialak alde batera utzita, iazko amaiera aldera aurreko enpresariak uko egiteak eta gero izangai gehiago ez agertzeak ezinezko egin zuten ohiko zezenketak programatzea”. Zentzu horretan, Cantoren esanetan “gure sailean Iradier zabalik izateko eta jarduera ezberdinak programatzeko apustua egin genuen, eta lanari ekin genion argi geneukalako zezenketak ez izateak ez ziela jaiei eragingo, eta jaiak arrakastatsuak izaten jarraituko zutela gure hirian; gainera, zezenkarik ez izatea aukera ere bazela Iradier Arenan bertan ere berritasunak sartzeko”.\nHorrexegatik, Kulturaren arduradunak berritasunak sartzearen alde egin du: “Udalerrietako jai herrikoiak mugitzen diren ikurrak dira, urtez urte tradizioa eta berritasunak uztartzen dituztenak, eta beraz, urtetik urtera ere tradiziozko elementu batzuk desagertu egiten dira beste berritasun batzuei tokia egiteko, betiere herritarrek haietara bertaratzearekin udaleko talde politikoei azaltzen edo eskatzen dietenaren arabera”.\nJarduerak goizez (10:30etik 12:00etara) eta arratsaldez (18:00etatik 20:00etara) izango dira, uztailaren 25ean eta abuztuaren 5 eta 6an, eta arratsaldez bakarrik abuztuaren 7, 8 eta 9an.\nLehenengo hiru goizetan (uztailaren 25ean eta abuztuaren 5 eta 6an) ohiko jarduerak izango dira bigantxekin. Eta arratsalde horietan Super Grand Prix, Humor Amarillo eta errekortadoreen lehiaketa, uztaien modalitatean.\n7an arratsaldez (Blusaren eta Neska Txikiren eguna) haurrentzako euskarazko ikuskizuna programatu da, “Pupu eta Lore Haizearen Herrira” izenekoa, Katxiporretak aurkeztuta. Imanol Urbietaren haur-kantak oinarri hartuta, hiru lagunek umeei parte hartzeko gonbita egingo diete, kantuak, dantzak eta jolas interaktiboak erabilita.\n8an “Xarivari Blues” ikuskizuna “Circo Los” konpainiaren eskutik; zirku garaikideko konpainia honek malabareak, ohe elastikoaren gaineko oreka-jokoak eta akrobazia zorabiagarriak erabiliko ditu “The Blues Brothers” filma irudikatzeko. Beteranoentzako bereziki diseinatutako jarduera.\n9an, azkenik, Pilotaren inguruko jarduera izango da. Frontoi eramangarri oso berritzailea instalatuko da eta taldeka partekatuko da.\nPrezio ezberdinak izango dira jardueraren arabera. Bigantxak 4 euro izango dira. Grand Prix, Humor Amarillo, zirkua eta pilota 3 euro izango dira. Haurrentzako ikuskizunak 4 euro balio izango du, eta azkenik, uztaien ikuskizunak 7 euro. Sarrerak datorren uztailaren 10etik aurrera eros daitezke web gunean www.iradierarena.grupodisport.es edo leihatilan jardueraren egunetan, 9:30etik 12:00etara eta 17:00etatik 20:00etara.\nUztailaren 15ean izango da Aire Zabaleko Pintura Lehiaketaren XI. Edizioa\nVitoria – Gasteiz. 16-07-2016. X CERTAMEN DE PINTURA\nAL AIRE LIBRE “VITORIA-GASTEIZ”\n“Pintando la Almendra Medieval de Vitoria-Gasteiz”. Nuria González\n“Lovaina, Vitoria-Gasteizko erdialdeko hiri-espazioa” izango da aurtengo gaia.\n20170627 Bases Certamen Pintura al Aire libre\nUztailaren 15ean izango da Gasteizko Udalak antolatzen duen Aire Zabaleko Pintura Lehiaketaren XI. edizioa.\nParte hartu nahi dutenek izena eman ahal izango dute uztailaren 3tik 13ra bitartean, bi egun horiek barne. Udalaren web-orriaren bitartez, baita 010 telefonora deituta ere (Gasteiztik kanpo deituz gero: 945 161100).\nLarunbat goiz osoan zehar ikusi ahal izango dituzte gasteiztarrek lehiaketan parte hartutako artistak Lovaina eta inguruetako kaleetan zehar eta plazetan haien lanak sortzen: Maria Inmaculada Katedraletik Abendañora; Gasteiz Etorbidetik joanda, Justizia Jauregitik Europa Jauregira, eta Siervas de Jesus kaletik Probintzia Plazara.\nBukatutako lanak 17:00ak baino lehenago aurkeztuko dira, eta 19:30ak arte egongo dira ikusgai Antso Jakitunaren kaleko pergolan. Ondoren, epaimahaiaren erabakia jakingo da. Lehenengo saria, 1.600 eurokoa izango da; bigarrena, 1.400 eurokoa; eta, hirugarrena, 1.200 eurokoa. Horrez gain, 500 euroko 2 accesit emango diete sarituak izan ez diren bertako artistei.\nUdalaren web-orrian argitaratuko da sarituen zerrenda. Saritutako lanak, baita accesita eskuratzen dutenak ere, Gasteizko Udalaren jabetzako bihurtuko dira.\nGainbalioaren zergaren 901.296 euroren kobrantza bertan behera utzi du Udalak, balio-gehikuntzarik ez zegoelako\nKategoriak: Prentsa oharrak — Komunikazio Zerbitzua / Servicio de Comunicación — 11:35\nGainbalioaren zergaren 159 likidazio baliogabetu ditu Gasteizko Udalak joan den martxoaren 1.az geroztik. Izan ere, Auzitegi Konstituzionalak egun horretan eman zuen epaian, balio-gehikuntzarik gertatzen ez den kasuetan zerga ez galdatzeko obligazioa ezarri zen. Baliogabetu diren likidazioetatik, 146 kasutan itzuli egin da kobratutako dirua, guztira 764.148,83 euro. Beste 13 kasutan, berriz, ordainketa egin aurretik baliogabetu da zergaren likidazioa —guztira 137.148,91 euro—. Dena bat eginik, 901.296 eurora iristen dira baliogabetu diren kobrantzak.\nGainbalioaren zergaren inguruko arau berriak aintzat hartzeko orduan Udalak prestutasunez, sentikortasunez eta modu koordinatuan lan egin duela nabarmendu du Gorka Urtaran alkateak, datu horiek ematean. “Bidegabea da zerga hori ordaintzea jabe den familiak irabazirik izan ez badu. Horregatik, 900.000 eurotik gora itzuli dizkie Udalak egoera horretan zeudenei. Gainera, zerga arautzen duen foru-araua egokitu dadin laguntzen ari gara. Balio-galera izan denean gainbalio-ordainagiririk bidal ez dadin lanean ari gara, eta balio-galera izan den kasu guztietan itzuli egingo dugu ordaindutakoa”, adierazi du Urtaranek.\nIzan ere, Auzitegi Konstituzionalak epaia eman zuenez geroztik, lurzoruaren balio-gehikuntzarik izan ez den Gainbalioaren likidazio guztiak, administrazio-bidean edo errekurtso ekonomiko-administratiboaren bidean zeudenak, baliogabetu egin dira eta diru-kopuruak itzuli. Era berean, prozesutik kanpoko akordioen bitartez eman dira bukatutzat administrazioarekiko auzi-bidean zeuden zergaren likidazioak, balio-gehikuntzarik ez dela izan egiaztatu den kasuetan.\nAldi berean, zerga hori dela eta egindako kontsulta eta eskabide guztiei erantzuteko, eta Ogasun Sailean ezarritako bideak baliatuz horretarako, arreta espezializatua emateko zerbitzua jarri du Gasteizko Udalak herritarren eskura —aurrez aurre, telefonoz nahiz posta elektronikoz balia daitekeena—, zein bere lana normaltasunez egiten ari baita.\nGogoratu beharra dago, Auzitegi Konstituzionalaren epaiaren ondorioz emandako premia fiskaleko arautze dekretuan ezarritakoaren ildotik, epai horren aurretik egindako Gainbalioaren zergaren likidazioak, dagoeneko irmotzat jotzen direnak, ezin direla errekurritu, eta, beraz, ez dagoela horietan zuzenketarik, lehengoratzerik edo itzulketarik egiterik.


Noiz sortua: Igandea, 06 Urria 2013 22:28\nNork idatzia: J. L. Cariñanos, Gasteizko langabetuen komitea. Urriak 06.\nsindikatuen ekintza batasuna eta mobilizazio egutegi serio eta eraginkorra behar ditugu\nPPk iaz onartu zuen lan erreforma langile klaseak konkistatutako eskubideen aurkako erasoa izan zen, diktadura frankistaz geroztik aurrekaririk ez duena. Erreforma indarrean dela urte bete igaro ondoren, langabezia Hego Euskal Herrian 238.000ra igo da, kaleratzea are gehiago merkatu da eta lan prekarietatea modu dramatikoan hazi da.\nErreformaren ondorio larrietariko bat hitzarmen kolektiboen ultraaktibitatea galtzea izan da. Erreforma honen eraginez, berritu zain zeuden hitzarmenak bertan behera geldituko dira onartu eta urtebetera. Honek esan nahi du egoera honetan dauden langileek beren lan eskubideak galduko dituztela, goragoko mailan dagoen, baldin badago, hitzarmen baten menpe geldituz edo, halakorik ez bada, Langileen Estatutuaren menpe. Euskal Herrian egoera honetan uztailaren 7az geroztik 350.000 langile daude eta 90.000 gehiago izango dira abenduaren 31tik aurrera. Erreformaren ondorio zuzenena soldata jaitsiera nabarmena da, kasu batzuetan gutxiengo soldata interprofesionala baino beherago. Hau enpresa askotan gertatzen ari da; langile askori bidali zaie gutuna beren soldatak %40ra arte jaitsiko direla esanez.\nConfebask euskal patronalak garbi asko utzi du zein diren bere interesak eta nola defendatuko dituzten. Bizkaitar patronalaren presidente Iñaki Garcinuñok hauxe adierazi zuen El Correori ekainaren 29an egindako elkarrizketan: “ez diogu legea ezartzeari muzin egingo legeak ezartzeko baitaude. Ezinezkoa da lan erregulazioa ukatzea”. Jarrera honekin agerian geratzen da euskal patronala oso gustura dagoela Madrildik datorren legislazio atzerakoiarekin eta ez zaiola batere axola lan harremanetarako euskal markoa.\nBestalde, EAJren Eusko Jaurlaritzak, patronalaren interesak defendatzen dituenak, neutraltasun itxura eginez patronalaren eta sindikatuen arteko bitartekari lanak egin ditu negoziaketetan, eta enpresariengandik aldentzen dela eta CCOO eta UGTrenganako jarrera ulerkorragoa duela irudikatu nahi izan du, hauek ELA eta LABen intrantsigentziaren aldean arduratsuak direla baieztatuz. Iritzi bera du euskal patronalak ere.\nGarbi dago patronalarentzat sindikalismo arduratsua bere interesen aurrean makurtzen dena, erregulazio espedienteak hitzartzen dituena, soldata jaitsierak eta lan baldintzak okertzea sinatzen duena dela. Sindikalismo morroia nahi dute, beren interesen neurrira eginda dagoena, langile klasearen zapalkuntza basatiagoaren kontura irabazi tasak hazteko eta langile klasearen erantzun gaitasuna murrizteko; izan ere, erreforma hau erakunde sindikal guztien aurkako eraso zuzena da. Hitzarmen kolektiboa amaitzean, maximora murrizten da sindikatuek joka dezaketen papera lan eskubideen eta baldintzen negoziaketetan. Erreformaren helburua lan harremanen indibidualizazioa bultzatzea da langilea enpresariaren azpitik gera dadin. Hau guztia gutxi balitz, arbitrajeari errekurtsoa eransten zaio langileen eta enpresariaren artean akordiorik lortzen ez bada; horrela sindikatuek lan gatazketan duten parte hartzea murrizten da.\nLangile klasearentzat larria den egoera honen aurrean, honek ez du kalean erantzuteko zalantzarik izan. Lan gatazkak igo egin dira azken urtean: %74 igo dira galdutako lan egunak. Eta udazken honetan igo egingo dela aurreikusten da.\nLAB, CCOO eta UGTk ekainaren 17, 19 eta 21ean greba deitu zuten Gipuzkoan, 21ean Bizkaira eta Arabara luzatuz. ELAko zuzendaritza, akats larria eginez, ez zen mobililizazio hauetara gehitu eta ekainaren 17 eta 21 bitartean, ELAk metalgintzan astebeteko greba deitu zuen Araba, Bizkai eta Gipuzkoan. Deialdi hauen guztien jarraipena ezberdina izan zen, baina ez zen langileen borrokarako motibazio faltagatik izan, agintari sindikalen antolatzeko moduagatik baizik. Greba berandu eta gaizki antolatu zen. Ez zegoen nahikoa koordinaziorik erakunde sindikalen artean eta grebarako prestakuntza ahula izan zen; sindikatuetako oinarriaren parte hartzea ere eskasa izan zen. Era berean, fabriketan grebaren arrazoiez eta ultraaktibitatearen amaierak eragindako egoeraz eztabaidatzeko batzar oso gutxi egin ziren. Hala eta guztiz ere, greba garrantzitsua izan zen Gipuzkoan eta hirietan egin ziren manifestazioak jendetsuak izan ziren.\nArrakasta handiagoa izan zuen metalgintzan maiatzaren 24rako deitu zen grebak. Sindikatu guztiek babestu zuten eta %80tik gorako jarraipena izan zuen. Honek erakusten du agintari sindikalek borrokarako programa konkretu eta sendoa balukete, helburu garbiekin eta borrokak batzen dituena, langileen erantzuna masiboa izango litzatekeela eta patronalaren eta eskuinaren eraginez sufritzen ari garen eraso eta kontraerreformek ez lukete 24 ordu iraungo.\nHorregatik zuzendaritza sindikal guztiei eskatzen diegu ekintza batasuna. Euskal Herrian euskal gehiengo sindikalak hau sustatzeko eta zatiketa sindikalarekin amaitzeko obligazioa du. Horretarako, 48 orduko greba orokorra deitu beharko luke Euskal Herrian, borroka plan zabalago eta sendoago baten parte bezala, jarraipena izateko helburua lukeena, estatu mailako langile klaseari batzeko deia eginez eta programa sozialista eta internazionalista defendatuz. Ez dago krisitik irteteko modurik EAJrengan eta patronalaren ustezko sektore aurrerakoian oinarrituta. Bai euskal patronala bai EAJ Madrilen egiten den politikaren aldekoak dira, honen bidez irabaziak handitzen baitituzte euskal langile klasea zapaltzearen kontura.\nBestalde, CCOO eta UGTko agintariek bere itun eta elkarrizketa sozialaren politika baztertu behar lukete eta estatu mailako langileen mobilizazioen buruan jarri eta hauek aurrerantz eramateko, eta ez atzerantz meategietako eta Iberiako borrokekin egin zuten bezala. Europa mailako mobilizazioa antolatu beharko lukete, euskal gehiengo sindikalak parte hartuko lukeena eta helburu komun batekin: sistema kapitalistaren aurka nazioartean borrokatzea eta bankaren ekoizpen baliabide nagusien nazionalizazioa langile kontrolpe demokratikoan defendatzea krisi kapitalistatik ateratzeko irtenbide bakar gisa.


Lagunak - - Maxixatzen.eus\nOlalla Epelde Ayerdi\nOlalla Epelde Ayerdi 2019-06-23 09:00\nOlalla Epeldek ekaineko Maxixatzen aldizkarirako idatzitako iritzi artikulua: 'Lagunak'.\n«Ama, zuk zenbat lagun dituzu?», galdetu zidan semeak. «Ezagunak asko, baina lagun-lagunak…», pentsatu nuen. Ez nekien zer erantzun: 4, 14, 20 edo 40.\nEta nola kontatzen dira lagunak? Txikitan ikastolan ezagututako jendea? Kuadrillakoak? Ikasketetan, parrandan edo lanean ezagututakoak? Facebooken eta horrelako mundu informatikoan lagun eskaera egin eta baiezkoa eman dizuten horiek? Denontzat esanahi bera al du lagun hitzak? Bizitzako garai desberdinetan ere esanahia aldatzen al zaio? Edo garrantzia aldatzen zaio zeure beharren arabera?\nUmea nintzenean, inguruan bizi ginen haur guztiok biltzen ginen eta jolas egiten genuen. Orduan hori zen behar genuena. Guztiok ginen lagun; pote bat, baloi bat edo pilota bat behar izaten genuen jolas egiteko, eta batzuetan ezer ere ez. Batzuetan amari bokadilo bat prestatzeko eskatu, eta hor egoten ginen guztiok lurrean eseri eta kontu kontari afaltzen. Inork etxeratzeko gogorik ez, eta amak leihoetatik deika hasten ziren arte hantxe egoten ginen gustura.\nEz geneukan Nintendorik, mugikorrik edo inolako gailurik; etxeko telebistan bi kate bakarrik zeuden, eta ongi pasatzeko modu bakarra kalean ibiltzea zen. Lagunekin jolasean. Ikastola garaian ere antzera gertatzen zitzaigun, baina guk ere eskolaz kanpoko ekintza bat baino gehiago izaten genituen, eta egun libreetan batzen ginen jolasteko. Batzuk bestearen etxera joan eta herriko bazter desberdinak ezagutu genituen.\nKuadrilla hitzak geroago hartu zuen forma, eta kuadrillak berak ere eraldaketak izan zituen. Gure beharrak aldatzen direlako edo, lau laguneko kuadrilla bat 12 laguneko kuadrilla bihur daiteke, eta lagun batzuek bide bat har dezakete eta zuk beste bat, baina betiere lagun berriak eginez eta lehengoak ahaztu gabe.\nBizitzak aurrera egiten duen heinean denetariko jendearekin gurutzatzen zara zuk egindako bide horretan; harreman desberdinak egin, eta batzuk lagun egingo dituzu. Ama izatean, zure haurrarekin batera jaioko diren beste ama batzuekin elkartuko zara, edo parkean beste guraso batzuekin, haurrak jolas egin dezan. Lanean hasten zarenean ere, lankideekin sortuko duzun harremanean lagunen bat egingo duzu. Eta parrandako lagunak? Horietaz ezin ahaztuko naiz; larunbat gauetan tabernetan dantzan ezagututakoak, edo etxerakoan auto-stop egitean kotxeen zain elkarrekin egondako lagunak.\nBaina, esan bezala, gure beharrak edo eginbeharrak aldatu egiten dira, eta horiekin batera gure inguruko lagunak.\nOrain, umetan kalean jolasean ibiltzen ginenok ez gara batzen, ez dugu jolas egiten edo ez gara lurrean eserita geratzen afaria janez. Ikastolako lagunekin ere ez gara ibiltzen bata bestearen etxera joanez, eta herriko bazter asko ez ditugu zapaldu ere egiten. Baina noizbehinka kaferen bat hartuko dugu gure seme-alabekin batera jaio direnen gurasoekin.\nKuadrillakoekin ere afariak egingo ditugu, eta lankideekin edo ikastola garaikoekin elkartuko gara kintako bazkari edo afaria egiteko. Baina, garai honetan, gure beharrek ez digute lehengo garaietan bezala uzten lagunekin egoten, eta gainera, zoritxarrez edo zorionez, Whatsappez hitz egiten dugu. Eta zoritxarrez edo zorionez esaten dut, batzuetan gugandik milaka kilometrora dagoen lagun horrekin hitz egitea errazten digulako, baina besteetan ondoan duzun lagunari kasurik egin gabe ia ezagutu ere egiten ez duzun baten bideo bat ikusteko erabiliko duzulako.\nEta berriro noa nire semearen galderara: «Ama, zenbat lagun dituzu?»\nEta zera erantzungo nioke: «Bizitzako bidelagunak asko, bihotzekoak gutxi, momentu zailetan ezagutzen baitituzu benetan nortzuk diren bihotzeko lagunak, hau da, behar izan dituzunean hor egon direnak, edo behar izan dutenean zu hor eduki zaituztenak».\nLagun asko edo gutxi, zaindu itzazu dituzunak, seme. Eta zuk ere bai, irakurle.


Nagusilan, zahartze aktibo eta solidarioa - SPRI\nSPRI / Berrikuntza / Nagusilan, zahartze aktibo eta solidarioa\nNagusilan, zahartze aktibo eta solidarioa\nProiektuak balioa ematen dio adinekoen esperientziari.\nEkimenaren helburua da pertsona nagusien premia berriei erantzutea.\nGure gizarteak bizi duen zahartze demografikoak erronka eta beharrizan berriak dakarzkigu. Batetik, gero eta gehiago dira gizartean aktiboki parte hartzeko gaitasuna, denbora eta gogoa duten pertsona nagusiak. Bestetik, aldaketa demografiko eta sozialen ondorioz, asko dira eurak aukeratu gabeko bakardadean bizi diren adin handiko pertsonak.\nBi erronka horiei erantzutea da Nagusilan elkartearen helburua, eta horretarako, boluntario-sare bat sortu du, laguntzeko gogoa duten pertsona nagusiek beren denbora eta gogoa eskain ditzaten eta jarduerak antola ditzaten egoitzetan, eguneko zentroetan edo etxeetan. Bide horretatik, erantzuna eman nahi zaie bakarrik bizi diren pertsonen premia sozial eta afektiboei, eta lan hori oinarriko zerbitzu sozialekin eta beste erakunde batzuekin koordinatuta egiten da.\nNagusilan elkarteak askotariko ekintzak antolatzen ditu, hasi zentro geriatrikoetan laguntasuna ematetik eta antzezlanak, irtenaldiak edo mota guztietako tailerrak antolatzeraino. Gainera, elkarteko kideek prestakuntza programak ere bultzatzen dituzte hainbat esparrutako ikastaroekin (oinarrizkoak eta espezializatuak), boluntarioen arteko kohesioa sustatzeko. Elkarteak abian du baita ere Hilo de Plata telefono-linea, bakardade egoerei erantzuteko.\nNagusilan elkartea berrikuntza sozialeko proiektu bat da, bakarrik dauden pertsonen premia afektiboak asetzen dituelako, balioa emanaz pertsona nagusien denborari eta ezagutzei eta bultzada bat emanez zahartze aktiboari. Estatu Batuetako The Retired and Senior Voluntary Programme ekimenean oinarrituta dago, eta 1995ean sortu zen Donostian. Harrezkero, Araba, Bizkaia eta Nafarroara ere zabaldu da, bai eta Estatuko beste toki batzuetara, 1.200 boluntario izateraino. Proiektuak laguntza jasotzen du Eusko Jaurlaritzatik, hiru Foru Aldundietatik, ekimena abian duten herrietako udaletxeetatik eta IMSERSOtik.\nBeste albiste batzuk ekintzaileentzat. Asteko laburpena. 2018ko Martxoaren 15tik...


Aukeratu Fitxategia - Ireki - Fitxategi mota, hautatu CSV testua.\nAukeratu Datuak - Testua zutabetan (Calc).\nElkarren ondoko mugatzaileak konbinatu eta hutsik dauden eremuak kentzen ditu.\nHautatu testu-datuak mugatzeko karaktere bat. Bestela, sartu karaktere bat testu-koadroan.


Kafe Antzokiak A Wamba Buluba izeneko kluba zabalduko dau hilean behin - Bizkaie! - Uriola.eus\nKafe Antzokiak A Wamba Buluba izeneko kluba zabalduko dau hilean behin\nBizkaie! 2015-01-02 09:56 Kultura-aisialdia\nUrtarrilaren 16tik aurrera, Bilboko Kafe Antzokiak A Wamba Buluba kluba edegiko dau hilero. Aretoko goiko solairuan, vintage eta doinu retroak eskaintzen dituan Stereorocks egitarauaren barruan, zuzeneko ikusgarriak eta musika-jartzaile ezagunak batuko dira.\nA Wamba Buluba kluba Bartzelonan sortu zan 2013ko martian, Cesar Cabezuelos (Turista Bang Bang) DJaren eskutik. Orain, Turista Bang Bang, Birdy (Bilboko DJ eta musika programatzailea) eta Stereorocks klubagaz ealkarlanean, A Wamba Buluba Bilbon izango da, hilean behin.\nKafe Antzokiko arduradunek jakinarazo dabenez, rock'n'rolla, rhythm & blues afroamerikarra, 1950eko hamarkadako rockabilly doinuak eta 1960ko hamarraldiko garage musikak bat egingo dabe soul kanten berotasunagaz, surf musikearen erritmo biziekaz edo Ingalaterrako beat eszenako kantekaz.Jantza egiteko musika aproposa izango da, duda barik.\nWamba Buluba klubaren lehenengo gaua urtarrilaren 16an izango da. Marcos Sendarrubias izango da protagonistea. Country, blues eta rock'n'roll doinuez osotutako High Voltage Rockabilly diskoa aurkeztuko dau, eta ostean, lau DJ izango dira, Nash, Twist Twist, Turista Bang Bang eta Birdy.


: 0 urtea\n0 urtea / zuzendaritza, Fermín Aio ; narrazioa, Amaia Cayero ; produkzio exekutiboa, Joserra Plaza, Salvador Rodriguez ; edizioa, Mikel Argiñarena ; irudia, Oier Plaza, Kerman Goikouria, Mikel Etxeberria ; Filmak Mediak ETBrentzat ekoitzia [Interneteko baliabidea - Bideoa]\nMemoria kritikoari buruzko dokumental sorta. 60ko hamarkadan hasi eta borroka armatuaren amaiera iragartzeko ETAk egindako adierazpenarekin bukatuko da. Amaia Cayerok protagonisten lekukotasunak jasoko ditu atal bakoitzean.\nEuskal Irrati Telebista ; Filmakmedia\nAio, Fermin (Zuzendaritza) ; Cayero, Amaia (Narrazioa) ; Plaza, Joserra (Produkzio exekutiboa) ; Rodriguez, Salvador (Produkzio exekutiboa) ; Argiñarena, Mikel (Edizioa) ; Plaza, Oier (Irudia) ; Goikouria, Kerman (Irudia) ; Etxeberria, Mikel (Irudia)\nOinatz galduak (EITB) ; 5\nTerrorismoaren biktimak -- Euskadi (Autonomia Erkidegoa)\nErreferentzia-bideoak INTERNETEKO BALIABIDEA EK20050057


Açu Portua Brasilgo Rio de Janeiro estatuko iparraldean dago, Hego Ameriketako merkatal porturik handiena da eta 72 kilometro koadro neurtzen ditu. Askoz handiagoa den garapenkeria proiektu baten parte izanik, Minas Gerais estatuko meategietatik ekarritako materialak itsasoarekin eta exportazioarekin lotuko dituen mehatze-hodi bati lotu dute. Dagoeneko 2,3 bilioi euroko aurrekontua du.\n500 familia bidali ditu gobernuak\nHau guztia gutxi balitz, Sao Joao da Barrako udaletxeak, enpresa transnazionalen egoitzak jasoko dituen gune industriala ere eratu beharko litzatekeela pentsatu zuen, eta ordura arte eskala txikiko nekazaritzarako erabiltzen ziren 6.200 hektarea desjabetu zituen. Abenduaren 31 batean lege dekretu bidez lur horiek guztiak ez-emankor izendatu zituzten eta bertan bizi edo lurrak ustiatzen zituzten 500 familia alternatiba gabe utzi zituzten. CODIN erakunde publikoa izan zen lurren desjabetzeen arduraduna. Bertako biztanleei lur metro koadroko bi erreal eman zizkien; gerora LLC enpresa brasildarrari sei errealen truke alokatu zizkion. LLC enpresak berehala utzi zuen proiektua eta lurrak PRUMO enpresa kanpotarraren esku geratu ziren. Familiak kexu dira, beraiek ez zuten saldu nahi, ez zituzten lurrak utzi nahi, are gutxiago negoziaketa edo mediaziorik gabe; asko, abisatu gabe bota zituzten. Eta horren guztiaren gainetik, oraindik ere ez dute zor zaien dirua jaso.\nGiza eskubideen kontra egindako ekintzak behin eta berriz salatu dituzte. ASPRIM izeneko taldea eratu zuten eta bertatik egiten dute borroka eta erresistentzia familiek: “Ez prezio hobeak negoziatu nahi ditugulako, baizik gure lurren defentsan. Ez dugu lekua utzi nahi”.\nArgazkian, hasierako proiektua eta gaur egun okupatuta dagoen lur zatia.\nBizi eta hazi: erresistentziak\nBadira oraindik bertan bizi diren bost familia, baina makinek jada 120 etxe bota dituzte. Bertan bizi den emakume batek kontatu digu 100 polizia joaten zirela etxeak botatzera: goizeko 5etan heldu eta etxea altzari eta guzti suntsitzen zuten. Beste batzuetan altzariak gordeleku batera eraman zituzten, baina urteak pasatu arren, ezin izan dituzte berreskuratu. Estatuaren esku-hartzeaz, gizon batek horrela esan digu: “Guri lapurtu zizkiguten lur horien zaindari da, lapurren zaindari”.\nPRUMO enpresak lurren behin behineko jabetza dauka, horrek esan nahi du perimetroa hesituta dagoela eta bizilagunak ezin direla bertara sartu.\nPRUMO enpresak lurren behin behineko jabetza dauka, horrek esan nahi du perimetroa hesituta dagoela eta bizilagunak ezin direla bertara sartu. Hala ere, bada beste erresistentzia bide bat martxan; abeltzainek behiak barruan izaten dituzte. Horrek hainbat bizilagunen jazarpena ekarri du: “Lokartu eta esnatu segurtasun tipoekin egiten nintzen. Nire etxeko atean topatzen nituen. Hala ere, oraindik ere nire behiak barruan daude, bertatik jaten dute”. Bizilagun berberak esan du jabetza behin behinekoa izanik enpresak ez dituela zergak ordaintzen, bere familiak ordaindu behar izaten dituela.\nBorroka luzea da eta burutu dituzten ekintzak asko izan dira, 100 egunetako erresistentzia kanpaldia tartean. Bota dituzten familien artean, 50 aukeratu eta Vila da Terra izeneko lekura eraman zituzten, baina bertan etxea eta lurra eman zieten arren ez daude pozik. Bertan bizi dira eta lurra erabiltzen dute, baina lurra ez da beraiena eta zaurgarri sentitzen dira.\nFamilien bizi baldintzek okerrera egin dute, lehen nekazaritza egiten zuten beraien lurretan, eta orain beste batzuk alokatu behar izaten dituzte. Gizon nagusi batek dioenez, pobreen bizitza beti da zailagoa: “Guk lotsa sentitzen dugulako, aberatsek ez, eta horregatik guretzat gogorragoa da”.\nHasieran bertaratu ziren enpresa askok bidean amore eman dute eta gaur egun lurraren zati oso txikia dago okupatuta. Familien gaur eguneko borroka lurrak berriro eskuratzeko negoziaketa da, baina momentuz arrakasta handirik gabea.\nElkarrizketatuek borrokak merezi izan duela diote, ikasitakoa eta irabazitakoa asko izan delako.\nKanal hauetan artxibatua: Brasil | Alferrikako azpiegitura erraldoiak


Bihar dena hasten da: Askotan ikusi dugun istorio bat bada ere, dibertigarria — Zinema Uneak\nBihar dena hasten da\nBihar dena hasten da: Askotan ikusi dugun istorio bat bada ere, dibertigarria\nBihar dena hasten da: Askotan ikusi dugun istorio bat bada ere, dibertigarria Bihar dena hasten da filmari buruzko kritika http://www.zinemauneak.eus/estreinaldiak/bihar-dena-hasten-da/bihar-dena-hasten-da-askotan-ikusi-dugun-istorio-bat-bada-ere-dibertigarria http://www.zinemauneak.eus/estreinaldiak/bihar-dena-hasten-da/@@images/poster/large\nPablo Castillo Lorente - 2017-03-31T03:15:16+02:00\nEtorkizunagatik kezkatzen ez den gazte bat da Samuel. Baina egun batean bere maitaleetako bat agertuko da eta bere alaba aurkeztuko dio: jaio berri den ume bat. Une horretan, Samuelek bere bizitza eraldatu eta Gloria txikiaz arduratuko da.\nBihar dena hasten da "No se aceptan devoluciones" film mexikarraren remake bat da. Eta zorionez, ondo eginiko remake bat. Ez da maisulan bat, baina ondo funtzionatzen du; gehien bat aktore guztiak, eta Omar Sy batez ere, egiten duten lanagatik.\nEzer gutxi gehiago esan daiteke. Aktoreen lana interesgarria eta dibertigarria bada ere, gidoi aldetik beste komedia bat besterik ez baita. Remake bat izanik jatorrizko filma baino hobea da, eta hori ez da gutxi, baina esan bezala ez digu ezer berezirik eskainiko. Hori bai entretenigarria da guztiz.\nOnena: Omar Sy aktorea, eta Gloria (Gloria Colston) txikiarekin dituen hainbat une.\nTxarrena: Ezagunegia dugun gidoi bat, zinema liburuetan mila aldiz ikusitakoa.\nIzenburua: Bihar dena hasten da\nZuzendaria: Hugo Gélin\nGidoilaria: Eugenio Derbez, Igor Gotesman, Hugo Gélin, Leticia López Margalli, Mathieu Oullion, Guillermo Ríos, Jean-André Yerles\nHerrialdea: France, UK\nAntzezleak: Omar Sy, Clémence Poésy, Antoine Bertrand, Ashley Walters, Gloria Colston, Clémentine Célarié


marruskari / marruskatzaile\nmarruskatu, marruska(tu), marruskatzen 1 du ad gogor igurtzi.\nAstiro eta nekez, erratza eta pertza hartuta, fregatzen, marruskatzen, hondamena eta ustela geldiarazi zuten. Anton Garikano «Farorantz» - Virginia Woolf - 138. orr.\nPalaz jotzen zituen lehentxeago zurezko taulan salboinez marruskatu zituen jantziak. Elena Touyarou «Hautsi da katea» - Toti Mtz. de Lecea - 241. orr.\nEskuak marruskatzen zituela ematen zuen bere iritzia agertu zuen aldietan. Joxean Agirre «Romain zen bere izena» - 184. orr.\nHorren ordez, Del Valleren harridurarako, ezpain ertzetik zintzilik zeraman zigarreta hartu eta Wagnerren diskoaren azalean marruskatuz itzali zuen. Alberto Ladron Arana «Eguzki beltzaren sekretua» - 84. orr.\n2 gogor igurtziz higatu.\nEgurra marruskatzeko makinen eta zerren artean, etzanda egon behar izan genuen txirbilaren gainean. Rafa Egiguren «Mentxakaren aitorpena» - Jose Ramon Goikoetxea - 55. orr.\nBegiak ikusteko, haginak marruskatzeko. Piarres Xarriton «Etika» - Spinoza - 107. orr.\nHarriak lurraren kontra marruskatzean egiten duen urratu-hotsa ateraraziz. Jon Alonso «Erretzaileen eremua» - 121. orr.\nGero hartzen ditu hitz horiek eskuetan, eta irakurri egiten ditu edo, (euskaraz) gauza bera dena, aletu [...] eta zukutu egiten ditu, elkarren kontra igurtzi-igurtzi egin, estutu eta marruskatu. Iñaki Segurola «Gaur ere ez du hiltzeko eguraldirik egingo» - 56. orr.\nMarruskatu egingo dut Jerusalem, garbitzeko alde batetik eta bestetik platera marruskatu ohi den bezala. Elizen arteko biblia 2 Erg 21,13\nBere gogoetak suntsituta ikusten zen gizon hura, harrak fruitua jaten duen bezala, pentsamendu batek, bere Pentsamenduak, marruskatua. Josu Zabaleta «Fantasiazko ipuinak» - Guy de Maupassant - 193. orr.\n3 esku artean gogor erabiliz, zimurtu edo desitxuratu. ik lauskitu.\nMalkoak lehortu eta musuzapia marruskatzen hasi nintzen, kabitu ezinez. Anjel Lertxundi «Zorion perfektua» - 27. orr.\nTarteka, painelua hartu eta zintz egiten du, eta berriro jasotzen du berehala, hots, marruskatzen du bere esku urdurian. Joxe Austin Arrieta «Homo Faber» - Max Frisch - 189. orr.\nNire izarak marruskatzen ari da. Iñaki Mendiguren «Harry Potter eta Azkabango presoa» - J.K. Rowling - 119. orr.\nHartu zuen, kri-kra papera marruskatu zuen, aitonari begiratu zion... eta bota. Pablo Sastre «Elurretan hotsak» - 128. orr.\nZerbeza lata hatz artean marruskatu, eta HIESaren kontrako txosnara abiatu da. Patxi Iturritegi «Behi eroak» - 7. orr.\nMami sendoa eta zaporea barnean gordetzen zituen oskol zakarra marruskatzera. Juan Garzia «Ipuin hautatuak» - Jorge Luis Borges - 29. orr.\n4 marraskatu, hortzikatu.\nJaiki, komunera joan, bi galleta marruskatu -igandekoak bezain zahar eta jangaitz- eta baso bat ur edan ondotik egunkarira deitu nuen. Aingeru Epaltza «Rock'n'roll» - 232. orr.\nHurrena, hortzez marruskatu ditu bere familiak xerretan utzitako arrasto hori gozoak. Itziar Otegi «Axenario» - Jules Renard - 31. orr.\nIndarra erakutsi beharko du gaurkoan Lleidaren kontra (18: 30, ETB1), hain zuzen, Eibarren zelaian, Ipuruan, puntu bat marruskatu duen talde bakarra. Berria - Kirola 2004-12-04\nUmeak, libre duen eskua zerurantz altxatu, eta atzamarra luze, inoiz erabili gabeko hitza marruskatu du ezpain artean: [...]. Iñigo Aranbarri «Hitzak eta giltzak» - 63. orr.\nTapaxek hitzerdi batzuk marruskatu zituen; bere painueloa atera zuen urduri, harekin buruko zauria buxatu zion lagunari; laster gorritu zen hura. Pablo Sastre «Elurretan hotsak» - 45. orr.\nNik oihu egin behar nukeela; nire eskuek txiki-txiki egin behar zuketela elkarren kontra euren etsipen larria marruskatuz. Juan Garzia «Pedro Páramo» - Juan Rulfo - 106. orr.\nBaina orain eraikin triste bat iruditzen zait, latorrizko pote marruskatu bat erreka-bazter zikinera jaurtikia. Patxi Iturritegi «Behi eroak» - 44. orr.\nHagrid mahuka-hutsik zegoen zurezko mahai marruskatuan eserita. Iñaki Mendiguren «Harry Potter eta sorgin harria» - J.K. Rowling - 100. orr.\nSabai marruskatuen gainera jausten ziren harriak, haurrek hondartzan egindako uhinak legez. Javi Cillero «Hollywood eta biok» - 113. orr.


Benben - Wikipedia, entziklopedia askea.\nBenben, egiptoar mitologian, zehazkiago Heliopoliseko kosmogonian, Nun jatorrizko ozeanotik sortu zen jatorrizko mendia zen, bertan, Atum jainko sortzaileak, bere burua eta bikote jainkotiarra sortu zuelarik.\nBenbenaren irudikapena, irudi eskaintzaile batekin bi muinoren artean agertzen den eguzki diskoaren hieroglifopean.\nPiramide Gorriko piramidioia\nPiramideetako Testuetan, 1587. lerroan, Atumek, bere buruari, "muino" bezala erreferentzia egiten dio, eta, esaten denez, piramide txiki batean bihurtu zen, Annun kokatua, bera bizi zen tokia.\nBenbena, "dizdiratsua" esan nahiko lukeena, Heliopoliseko Egiptoar Eguzki Tenpluan, "hareazko muinoa"ren gainean, jatorrizko jainkoa agertzen den tenplua eta egunsentiko eguzkiaren lehen izpiek jotzen duten lehen tokian gurtutako harri sakratu bat zen.\nGurtza bera, Napatan eta Siwako oasian ere bazegoen, non kono formako harria, Egiptoko aro berantiarrean, zilbor batekin alderatua izan zen.\nBeti jainko sortzailearekin lotua, eta heliopolistar kleroak garatutako mitologiarekin, "inongo zalantzarik gabe, eguzki izpi bat izan zen" (Gardiner).\nBenbena, bere esanahi erlijioso garrantzitsua kontutan hartuta, ziuraski, zenbait egitura arkitektonikoren eredua zen, Abu Gurabeko eguzki tenpluetako obeliskoak, obeliskoen tontorrak eta piramidioiak kasu.\nJatorrizko kono formatik, harria, beranduago, behar arkitektonikoak medio, lauki formako oinarridun eta tontordun piramide txiki bat bihurtu zen, sarri, urre lamina batekin estalia.\nMito bera, Bennu hegaztiarekin lotua dago, greziarrek Fenix deitu zuten txori mitikoa, Heliopolisen ere gurtua zena, non Benbenean pausatzen dela esaten den. B. Kempen arabera, Benbena, Bennu eta Eguzkiaren arteko harremana, Egiptoko antzekotasun tipiko batean oinarrituta legoke: egunsentiko weben eguzkia, bere izpien proiekzioak Benbenean, honen gainean Bennu pausatzen delarik. Piramideetako Testuen 600. lerroan, Atumi buruz honako hau esaten da:\n« zu, Benbena bezala, Heliopoliseko Benuren etxean sortzen zarena »\nHart, 16. orrialdea.\nBeste hiri batzuk, bertako kosmogonien arabera, mito ezberdinak garatu zituzten jatorrizko muino edo mendiei buruz, Menfisekoa bezala, non Tatenen jainkoaren pertsonifikazioa izan zen, Lurraren eta gauza on guztien hasiera.\nKhonsu jainkoaren tenpluko tebastar testu batean ere, lehen muino edo mendia bezala identifikatu zen. Benbena, Atum jainkoaren semen tantetatik sortu zen, jatorrizko ozeanoan erori eta solidotu egiten direnak, bere barnean jainkoaren izpiritua duen lehen lurrezko tumulua eratuz.\nAditu eta historialari askok, jatorrizko Benbena, historiaurrean eroritako konposaketa burdintsuko (siderita) meteorito bat zela uste dute.


COVID-19 paseari ez! Osasun publikoa indartu! - Aiaraldea - Aiaraldea.eus\nCOVID-19 paseari ez! Osasun publikoa indartu!\nJaione Aramendi, Ziortza Uriarte, Itziar Camino, Kontxi Vallinas, Nerea Mendia, Isabel Boveda eta Arantza Ancizar 2022-01-21 18:40\nIlustrazioa: Joseba Larratxe 'Josevisky' (Argia.eus)\nAskori kezka handirik sortzen ez badie ere, beste asko gara pentsatzen dugunok murgilduta gauden “pandemia” honek sortutako egoera dela azken urte hauetan esku artean dugun gairik pisutsuena —horren isla argia dugu gai horrek komunikabideetan hartzen duen omnipresentzia, nahiz eta konturatzen garen berebiziko garrantzia duten beste gai eta bidegabekeria batzuek gizarteari oharkabean pasarazteko aitzakia ederra dela— eta bereziki larria dela agintariek krisi honen inguruan egiten ari diren kudeaketa autoritarioa.\nGai honi buruzko iritzi kritikoa adieraztea galarazten die batzuei ahots kritikoak ultraeskuineko indar, korronte konspiranoiko eta ezkerreko feng-shuitar magufo pitzatu gutxi batzuetara mugatuta daudela zabaldutako ideia; nonbait, fidagarritasuna aitortuta industria farmazeutikoan partaidetza duten Mediaset, AtresMedia, PRISA bezalako talde “filantropiko”ek eta Newtral edo Maldita bezalako egiaztatzailerik gabeko albiste-egiaztatzaileek zabaldutakoei.\nEdozelan ere, ukaezina da, hasieratik bertatik, eta azken hilabeteotan gero eta gehiago, ugari direla diskurtso ofiziala kritikatzen duten bestelako ahotsak, nekez koka daitezkeenak azientifikotasunaren eta mugimendu ultren ildoan. Ez da konspiranoikoa izan beharrik ikusteko botere ekonomikoa gero eta esku gutxiagotan dagoela; ez da burugabekeria pentsatzea elite horrek sareetan dabilen informazioa kontrolatzeko ahalmena duela; gure ustez, begibistakoa da ezarritako neurrietako asko herritarren osasuna zaintzeko helburutik harago doazela. Ahots horiek salatzen dituzten kontuak oso larriak dira, eta adierazten dute gai honen inguruan, gutxienez, hutsune handiak daudela, eztabaida sakon bat beharko luketenak.\nIkusten ari gara zelan “Pandemia”ren aitzakiarekin beldurra eta aurriritziak nagusitzen ari diren, disidentzia isilarazten den —oinarri zientifiko sendoko iturrietakoak izan arren; finean, zelan inposatzen diren eztabaidarik eza eta joera inkisitorialak. Larria iruditzen zaigu joera horiek orokortzea gizartean ditugun eta etorkizunean seguru sortuko diren erronken aurrean. Alde horretatik, harriduraz ikusten ari gara egoera hau ezkerrean kokatutako alderdi politikoen babesarekin ari dela normalizatzen, non eta Euskal Herrian.\nEgun hauetan sarritan irakurri eta entzun behar izan ditugu alde batean eta bestean kokatutakoen arteko errespetu faltak eta irainak. Argi utzi nahi dugu, desadostasunak desadostasun, errespetua zor diogula elkarri, eta horrela gatoz, idazki honen bidez, gure iritzia eta ardura adieraztera.\nBestalde, argi utzi nahi dugu gure irizpide nagusia dela osasuna, indibiduala eta kolektiboa. Osasuna, ongizate fisiko, psikiko eta sozialtzat hartuta. Osasuna, mendebaldezentrismotik harago. Eta osasun-sistema publiko duin eta unibertsala defendatzen dugula, pertsonen adina, sexua, hizkuntza… eta duintasuna eta burujabetza errespetatzen duena. Beharrezkoa iruditzen zaigu egoera honek gure eguneroko bizitzetan, gure gorputzetan, gure harremanetan dituen ondorioez hitz egitea; gogoeta eta antolaketa kolektiboak suspertzea indibidualismoan zentratutako gure kultura honetan (indibidualismotik bakarrik ulertzen baitugu gizartearen zati handi bat bizitza miserable batera bideratzen duen beldurra, bazterketa eta kriminalizazioa bultzatzen duena), gure bizitzen eta historiaren jabe bihurtzeko, aberatsenen pribilejio eta irabaziak ahalbidetzen dituzten mekanismoak suntsitzeko. Ezin gaitezke mutu geratu egoera honek herrialdeen artean eta gizataldeen artean areagotutako bidegabekeria eta ezberdintasun ezaren aurrean, non herrialde behartsuenak, emakumeak, umeak eta pertsona arrazializatuak diren kaltetuenak.\nPandemian daramagun urte hauetan zehar, aspaldi ahultzen hasiak diren osasun-sisteman euro txiki bat inbertitu ez dutenek herritarrei bakarrik zuzendutako neurriak ezarri dituzte, eskubide indibidual eta sozialen murrizketan eta kontrolean oinarritutakoak.\nKonfinamendua, bakartzeak, maskara, txertaketa masiboak, COVID ziurtagiria… denek ere errotik ezabatzen dituzte borroka latzen ondorioz lortutako hainbat eskubide, hala nola biltzeko eskubidea, mugitzeko eskubidea, lanerako eskubidea, segurtasunerako eskubidea, norberaren gorputzari buruzko erabaki informatuak hartzeko eskubidea, legearen aurrean berdinak izateko eskubidea….\nOsasuna modu integralean ulertuta, nekez utz daitezke alde batera neurri horiek guztiek, komunikabideen izutze-mezuen bonbardaketa etengabearekin batera, herritarrengan izan dituzten ondorioak: isolamendu sozialak eta beldurrak sortutako angustia emozionala, lan-jarduera eten beharrak eragindako pobrezia, bizitza-proiektuak alde batera utzi beharrak sortutako ziurtasun-gabezia, tratu txarretatik babesteko ezintasuna…\nHori guztia alde batera utzi gabe neurri kontraesankorren jario amaigabea eta arbitrariotasuna: txakurrarekin paseoan, bai… umeekin, ez; metroan, bai… bakarrik bizi diren aiton-amonen etxean, ez; saltoki handietara, bai… museoetara, ez; Olentzeroren kalejirarik, ez… Errege Magoen kalejira, bai.\nEsaten dute txertoa hartzen ez dutenek milaka pertsona arriskuan jartzen dituztela, eta inokulatzea “maitasunezko” ekintza bat dela. Xantaia emozional zitala, kontsentsu zientifiko absolututzat aurkezten delarik txertaketa-txanda bakoitzean 24 000 milioi euro irabazten ari direnen esanak, mundu mailan beste edozein industriak baino mozkin-irabazi handiagoak dituztenenak.\nPunta-puntako aditu askok adierazi dutenez, emergentziazko baimena besterik ez duten txerto esperimental horiek, orain arte sekula erabili ez den terapia genikoa oinarri dutenek, ez dituzte betetzen bete beharko lituzketen baldintzak: beharrezkoak, seguruak eta eraginkorrak izatea. Ikusten ari gara ez dutela ez transmisioa, ez gaixotasuna, ez heriotza galarazten; are gehiago, heriotza eragin dezaketen albo-ondorio larriak dituztela. Baina zelan jakin dezakegu hori hala dela arriskutsutzat jotzen bada eztabaida? zelan, aditu “ofizialek” esaten dutena itsu-itsuan onartzen bada, kontrol demokratiko sendorik gabe? Eta egia balitz instituzio sanitarioek mundu mailako korrupzio eta prebarikazioa egiten ari direla? —ez litzateke kapitalaren interesak pertsonen interesen gainetik jartzen diren lehen aldia. Zergatik ez dira publiko egiten farmazeutiken eta gobernuen arteko kontratuak? zergatik ez dute erantzukizunik onartzen saldu dizkiguten medikamentu horiek eragin ditzaketen kalte-ondorioen gainean? Zergatik uzten dira bazterrean COVIDaren tratamendu goiztiarrerako zenbait medikamentu, patenterik gabeak eta, hainbat saiakera klinikoren bidez, eraginkortasuna frogatuta dutenak?\nEgoera honetan, badira bi alderdi gure ustez sekula gainditu behar ez litzatekeen marra gorria zeharkatu dutenak: umeen txertaketa eta COVID ziurtagiria.\nMunduko Osasun Erakundeak berak adierazia du bere txostenetan neurrigabekoak direla umeek eta gazteek “pandemia” dela eta bizi dituzten ondorioak, kontuan hartuta larriki gaixotzeko arrisku txikia daukatela; ez duela zentzurik jadanik txerto-estaldura handia lortu duten herrialdeetan umeak eta gazteak txertatzen hastea, munduko beste herrialde batzuen guxieneko premiak bete gabe daudelarik, zentzuzko ekitatearen eta baliabideen optimizazioaren izenean.\nUdazkenera arte, komunitate zientifiko guztiak —Espainiako Pediatren Elkarteak, besteak beste— ez zuen umeak txertatzea gomendatzen, COVIDak arrisku txikia eragiten baitzien eta txerto horiek ez baitzeuden nahikoa frogatuta adin horietarako. Geroago, pertsona ahulak babesteko umeei txertoa ematea nahitaezkoa dela erabaki zen, presaka eta korrika. Zein ikerketatan edo aldaketa epidemiologikotan oinarritu da irizpide-aldaketa hori? Benetan, zentzuzkoa iruditzen zaizue txertoak arrisku larriko pertsonak babesten EZ dituenez, haiek babesteko, txerto bera ematea onura baino ondorio kaltegarri gehiago dakarzkien umeei? Alderdi etiko zenbait eztabaidagarriak direla ezin ukatu. Hainbat medikuk adierazia dute inokulazio horien segurtasunari eta eraginkortasunari buruzko zalantza, medikuntza jardueran, lehenik eta behin, minik edo kalterik ez sortzeko printzipioari jarraituz, baina eztabaida ukatu zaie.\nBehin eta berriro esan digute hartzen ziren neurriek normaltasunera itzultzea ahalbidetuko zigutela. Talde-immunitatearen fikzioa saldu ziguten. Orain argi dago txertoek ez dutela immunitaterik lortu, hirugarrena hor dugu eta egoerak ez du hobera egin. Gehienez ere, txertoek norbera babesten dute, ez beste inor. Hala eta guztiz ere, txertatu gabekoak kriminalizatzeko kanpaina bortitz batean murgilduta gaude. Azken hilabeteetako autoritarismoaren ildoari jarraiki, oinarri zientifikorik gabeko neurria ezarri digute: ziurtagiria, oinarrizko giza eskubideak urratzen dituen agindua.\nCOVID pasaporteak osasunerako eskubidea betebehar bihurtzen du. Gogoan izan behar dugu, Espainiako Estatuan, legez, ezin daitekeela inor behartu tratamendu mediko bat betetzera, eta ezin dela inor diskriminatu bere osasun-egoera dela eta. Aurreko beste neurri asko bezala (konfinamendua ez betetzeagatik ezarritako isunak eta konfinamendua bera, esaterako) estatuko eta nazioarteko oinarrizko arauetan ezarritakoaren aurka doa. Hainbeste perbertitu da egoera, non txertorik hartu ez dutenak osasun-sistematik kanpo uztea proposatu den. Beharbada, gerora etorriko da, akaso, erretzaileak eta beste zenbaitzuk kanporatzeko planteamendua, elikagaiak, ingurumena eta bizi-baldintza oinarrizkoak, eta, oro har, sistema kapitalista industrial, predatzaile eta kontsumista honek sortzen dizkigun arazoei aurre egiteko fitsik ere egiten ez den bitartean. COVID ziurtagiria ezarri den herrialdeetan egindako ikerketen arabera, gaixotasunak gora egin du, eta ez dago ebidentziarik neurri horrek transmisioa urritzen duenik. Adierazpenik siniestroenak ere (E. Macron Frantziako presidenteak egindakoak, esate baterako, nahiz eta ez diren bakarrak) ez dira nahikoa, antza, inposizioaren neurrigabekeriaz ohartzeko. Eta hemen gaude, berriro ere beldurraren estrategiaren ondorioz, elkarri mokoka; ume osasuntsuak, lehergailu biologikoak balira bezala tratatuta, eskolaz kanpoko kirol-entrenamenduetatik baztertuta, zenbait ekintzetan parte hartu ezinda… Eta umeak aipatzen ditugu, umeak eta gazteak direlako kaltetuenak egoera honetan, besteak beste, beren garapen osasungarrirako ezinbestekoak dituzten jarduerak galarazten zaizkielako, baina ziurtagiriaren neurriak erabat hausten ditu guztion oinarrizko eskubideak, gizatalde zehatz bat inolako justifikazio sanitario sendorik gabe diskriminatzen eta arbuiatzen duelako, eraiki nahi dugun gizartean desberdintasunak murrizteko helburuaren erabat kontra dagoelako.\nGiza eskubideen urraketarik EZ\nCOVID paserik EZ\nOsasun publikoa indartu


Breaking the Silence - Wikipedia, entziklopedia askea.\nYehuda Shaul (en)\nBreaking The Silence (hebreeraz: שוברים שתיקה, Shovrim Shtika; euskaraz: «Isiltasuna apurtuz») Israelgo Gobernuz kanpoko erakundea (GKE) da. Herrialde hartako soldadu ohiek osatutako erakundea da, 2004an sortutakoa, eta ordutik haiek armadan edukitako bizipenak eta testigantzak biltzen dituzte, beti ere Zisjordanian, Gazako zerrendan eta Ekialdeko Jerusalemen gertatukoa Bigarren Intifadatik aurrera.\nMendebaldeko Jerusalemen kokaturik, GKE honek ahalbidetzen die aktiboan edo armadatik kanpo dagoen hainbat militarri okupatutako lurraldeetan euren esperientzia modu konfidentzialean kontatzeko. J.J. Goldberg kazetariak erakundea "The Jewish Daily Forward" egunkarian deskribatu zuen "soldadu ezkertiarren protesta-erakunde" moduan, Lawrence Swain idazleak ordea aniztasun demografikoa eta ideologikoa ikusten duen bitartean.\nHain zuzen ere, erakundearen helburua da soldaduen isiltasuna apurtzea bizitza zibilera itzultzen direnean, eta "lurralde okupatuetan bizitako errealitatea eta etxean topatutako isiltasunaren arteko tartea" deskubritzen dutenean. Horretarako "Soldiers Speak Out" 1.000tik gora testigantzen bilduma martxan ipini dute urte hauetan. Horrela, espero dute Israelgo gizartea errealitateaz konturaraztea eta abusuen egiaren aurrean ipintzea.\nBenjamin Netanyahu lehen ministroak, beste agintari batzuen moduan, erakundearen aurka hitz egin du. Baina aldi berean beste agintari batzuk defendatu egin dute jardun bakezale hau hain zuzen ere Israelgo armadaren eta estatuaren alde.\nMultimedia: Breaking the Silence\nBNF: 162725897 (data)\nOrriaren azken aldaketa: 2 maiatza 2020, 19:28.


Azken erabakia • ZUZEU\nAzken erabakia –\nIñaki Lazkanok, Arabako Alea agerkarian.\nFrankismo bete betean jaio zen ETA erakundea, diktadura bati aurre egiteko fronte klandestino gisa. Ezin bestela izan errepresio frankista nagusi zen garai haietan eta oraindik altxamendu faxistak eragindako gorpuak bero zeudenean.\nZaragozako kuartel etxearen kontrako atentatua. (A. Espejo)\nNi jaio nintzen urtean dagoeneko armak hartuak zituzten militante klandestinoek eta lehenengo hildakoen ondoren arma harrabotsa izan zen nagusi bazter guztietan; 50 urte iraun duen pistola eta metraileta ezberdinen mintzoa.\n1968an jaio nintzen, eta 50 urtez bizi izan dut biolentzia nire inguruan. Polizia eta talde paramilitarrena maiz, eta ETArena usu.\nEkintza armatuek aurrera egin ahala, eta militarrek zuzendutako trantsizioan murgilduta, estatuaren errepresioari eta bidegabekeriei ETAk ankerkeria itsuz erantzun zion, eta jarrera horrek isolamendura eroateaz gain, balore etikoak galtzera eraman zuen.\nNegar egin nuen Josu Muguruza eta Santi Brouard erail zituztenean, baina barrenak txikitu zitzaizkidan Miguel Angel Blancoren exekuzioarekin. Aurretik ere kritiko nintzen ETAren jardun armatuak hartutako bidearekin (Hipercor, Vic, Zaragoza…), baina PPko zinegotziaren hilketarekin nire barne marra gorri guztiak zeharkatu zituzten bai ETAk bai ekinbide armatu hori justifikatzen zuten militante politikoek. Sekulako tristezia eragin zidan inguruko lagun askok tamaina horretako krudelkeria onartzeak.\nHandik urtebete pasatxora ETAk tregua aldebakarrekoa eta mugagabea iragarri zuen eta denok, ilusioa begietan, bukaera zela pentsatu genuen. Tamalez ez zen horrela izan, eta beste 20 urte itxaron behar izan ditugu erakundea desegin den arte.\nAzken erabakiaren ondoren, preso eta errefuxiatuen auzia konpondu beharrarekin batera, hilketa, tortura eta desagerpen guztiak argitu beharko dira. Memoria eta erreparazioa.\nAmaitzeko, Joseba Sarrionandiak 1998an tregua garaian esandako hitzak nahi nituzke gogora ekarri, berreskura ditzagun eta egin ditzagun gure:\n«Itzelezko itxaropena piztu da, baina itxaropen hori ez dadila izan nahi dugun herria itxaroteko asmoa, baizik eta nahi dugun herria egiteko gogoa».\nbukaera, errepresioa, ETA, frankismoa, indarkeria\nWhatsapp-en tresna ezkutuak


Basoetako biomasa: sute gutxiago, energia gehiago | Revista\nBasoetako biomasa: sute gutxiago, energia gehiago\n: Basoetako biomasa: sute gutxiago, energia gehiago\nGasolina baino garbiago, baina bi aldiz garestiagoak\nEtorkizuna ez da beltza\nBeharrezkoak XXI. mendean?\nMiniaturazko teknologiaren inpaktua\n2009ko urria-(e)ko papereko edizioan argitaratua\nIkusi 2009ko urria-(e)ko papereko edizioa\nBasoa garbitzeak onura ugari ditu. Suteei aurre egiteko ez ezik, energia sortzeko ere balio du. Adar eroriak, sastrakak eta zuhaixkak biomasa bihurtzen dira, eta prozesu egokiarekin, elektrizitatea sor daiteke horietatik, modu iraunkor eta ekologikoan, gainera. Uda honetan, basoko biomasa eraldatuko duen lehen zentrala jarri dute abian Espainian, Corduente herrian, hain zuzen, Guadalajarako probintzian (2006. urtean, sute handi batek guztiz kiskali zuen han inguruko eremu bat). Basoetako biomasatik datorren energia baliabide natural batetik sortzen da, beste hainbat energia mota bezala (eolikoa, eguzkiarena, geotermikoa, fotovoltaikoa, hidroelektrikoa, itsasoarena…), eta ez du eragiten CO2 isuririk. Oraingoz, ordea, ezin die aurre egin erregai fosiletatik eta nuklearretatik lortzen den energiari, lehiakorragoak eta eraginkorragoak baitira haiek. Oraingoz…\nEgurra, adarrak, hostoak\nBasoetan materia organiko -biomasa- ugari pilatzen da; horietako batzuek oso erraz hartzen dute su, udan batik bat, basoak galdu egiten baitu hezetasunaren erdia. Besteak beste, horrexegatik sortzen dira suteak basoetan. Artzaintza gainbehera joan da eta egurra biltzeko modu tradizionala ere galdu egin da; ondorioz, basa-materia ugari pilatzen da basoetan, eta suteren bat sortuz gero, indartu egiten dute sua. Arazo horri erantzun nahi dio biomasa eraldatzeko zentralak. Gainera, suaren eragina jasan duen basa-materiari etekina ateratzeko aukera ere ematen du. Urritik martxora, 200 lagun aritzen dira basa-hondakinak biltzen: 26.000 tona eramaten dituzte zentralera, urte osoan lanean edukitzeko adina. Era guztietako egurrak, adarrak eta hostoak jartzen dituzte zentralerako bidean.\nLehengaiarekin eta gasifikazio-prozesu batekin, 14.000 biztanleko herri batek behar duen argindar guztia lortzen dute. Turbina batek sortzen duen gasa erabiliz egiten dute; turbina horretan, irteerako gasen beroa bereganatzen dute, eta errendimendu handiko lurruna lortzen. Galdara biomasarekin elikatzen dute, modu automatikoan: uhal garraiatzaile batzuek ekartzen dute lehengaia biltegi estali batetik. Biltegiak solairu mugikorra du, eta unean uneko kontsumo-erritmora moldatzen da. Biomasa bereizi egin behar da, erretzeko balio ez duena kentzeko, eta burdina antzemateko sistemarekin eta bahearekin egiten dute hori.\nLurrunetik energia mekanikora\nErregaia, basoko biomasa, parrilla mugikor baten bidez sartzen dute. Lurrun galdaran zehar dabilen ura berotzeko, galdarak berak sortzen du behar adina energia termiko, eta lurrun gainberotua lortzen dute horrela. Lurruna turbina batera iristen da eta birarazi egiten du, eta energia mekanikoa sortzen. Kondentsagailu batek hoztu egiten du lurruna, eta horri esker, turbina azkarrago birarazten dute eta energia gehiago sortzen du. Errekuntza horretako gasek galdara zeharkatzen dute, eta hodi batzuetan barrena dabilen urari ematen diote euren energia. Ur hori garbitu eta araztu egiten dute gero, eta horrela lortzen dute partikula-isuria mugatzea, legeak ezartzen dituen mailetara ekartzea, hain zuzen. Energia mekanikoa energia elektriko bihurtzeko prozesua turbinari atxikitako alternadore batek egiten du.\nDena kontrolpean: suterik gabeko prozesua eta etorkizuna\nProzesu guztiak informatika eta monitore bidez kontrolatzen dira. Kontrol sistemak sinkronizatzaile bat egokitzen dio generadore bakoitzari eta sarrerako eta irteerako transformadore bakoitzari. Elektrizitateak 11 kilowatt-etan sartu behar du sare nagusian, eta transformadoreak doitzen du tentsioa neurri horretaraino. Lehengaia hurbil edukitzeak, komunikazio-bide onak izateak eta elektrizitatea garraiatzeko linea egokiz hornituta egoteak lehiakor bihurtzen dute zentral hau. Zentro honetan, elektrizitatea lortzeaz gain, ikerketa ere lantzen dute: biltegiratu duten materialaren kalitateak zer bilakaera izan duen aztertzen dute, biomasa erre ondoren sortzen diren errautsak nola baliatu laborantzarako, sute kopuruak zer bilakaera izan duen… Basoko biomasatik energia sortzea, azken batean, basoak ematen duenari etekin ateratzea da, guretzat eta basoarentzat berarentzat.\nUdal txakurtegiek zerbitzu onargarria ematen dute, baina gabeziak dituzte langileen eta informazioaren ataletan\nHanditu bai, baina mugen barruan\nAdopzioak traumarik sor ez dezan\nLaborategiko gantzak: osasungarriago izan nahi\nGeokokapena: non zer, eta ez edozer


Atzo berritu zuten elkartearen zuzendaritza, eta Indo izendatu zuten lehendakari ondoko hiru urteetarako\nSeme-alabak hartu eta txotxongiloekin herriz herri ibiltzea izaten zen asteburuko plana Enkarni Genua eta Manolo Gomezentzat. Gerora, txotxongiloak lanbide ere bihurtu zituen Genuak. Euskara ikasi berriak ziren arren, euskaraz hasi ziren, eta hala jarraitu dute. Igandean egin zuten 50. urteurreneko ospakizuna.\nMartxoaren 8aren atarian, Miren Elgarrestak azaldu du «zeregin handia» dagoela oraindik emakumeen eta gizonen arteko berdintasuna lortzeko bidean. Gipuzkoa «ezberdintasun gutxien duen Europako lurralde bihurtzea» du erronketako bat.\nEtxeko lanetan eta zaintza arloan ari diren emakume etorkinen testigantzak bildu dituzte 'Mira' instalazioan, kolektiboa saretu eta ahaldundu asmo duen Koop Denontzat proiektuaren barruan.\nKultura ogibide bihurtzeko bi proiektu sortu dituzte Debabarrenean eta Debagoienean: 'Larrugorritan' sareko seriea eta 'Poliedroa Vol. 1' musika klasikotik kanpoko apustua. 'Itsulapikoa.eus' dute oinarri diru ekarpenak jasotzeko.\nIzarraitz alderik alde, pantailan\nXabier Beristainek Izarraitz mendiguneari buruzko informazio praktikoa biltzen duen webgune bat sortu berri du: 'Izarraitzmendigunea.eus'. Euskara hutsean dago dena.\nOtañoren bizitza film batean\n'Ombuaren itzala' filmak Zizurkilgo bertsolari eta poetaren bizitza kontatuko du. Patxi Bisquerten Eguzki Art Zinema ekoiztetxeak egingo du. Auzolanean finantzatu nahi dute\nGozamenari ateak zabalduta\nGaur hasiko da Urretxu eta Zumarragako arte eszenikoen programazioa, 'Fadoak entzuten zituen gizona' obrarekin. Hamasei emanaldi eskainiko dituzte abendura arte\n«Iaz baino bostehun federatu gehiago ditugu dagoeneko»\nFederatuek baimenduta dauzkate Araba, Bizkai eta Gipuzkoa arteko joan-etorriak, eta, ondorioz, federatzeko eskaerak ugaritu egin dira azken asteotan. Hala ere, Lasak esan du goranzko joera lehenagotik igarri dutela.\nZaintzaileek ere esku bat behar dutelako\nGreba egin dute zaintza alorreko langileek, eta tartean izan dira esku hartze sozialekoak. Sektorea pribatizatuta dagoela salatu dute, eta publifikazioa eskatu; hots, beste eredu bat.\nUrtarriletik izandako paziente gutxien dago Hegoaldeko erietxeetan\nNafarroako mutilen edo nesken eskolak ez laguntzea eskatu dute